c: text/html

text:
Azalaki kolinga bato
‘Nazalaki kolinga mingi bana ya bato.’—MASESE 8:31.
1, 2. Ndenge nini Yesu amonisaki ete alingaka bato mingi?
MWANA ya liboso ya Nzambe azali ndakisa monene ya bwanya ya Yehova mpe azalaki “mosali ya mayele” ya Tata na ye. Kanisá naino esengo oyo Yesu azalaki na yango ntango Tata na ye “abongisaki likoló” mpe “apesaki mobeko ete ‘miboko ya mabele’ ezala.” Kasi na biloko nyonso oyo Tata na ye akelá, Yesu ‘azalaki kolinga mingi bana ya bato.’ (Masese 8:22-31) Ya solo, alingaki bato banda na ebandeli mpenza.
2 Na nsima, Yesu amonisaki bosembo mpe bolingo epai ya Tata na ye mpe bolingo makasi mpo na bato nyonso ntango andimaki kotika likoló mpe koya awa na mabele lokola moto. Yesu asalaki yango mpo ete akoka kopesa bomoi na ye “lisiko na esika ya bato mingi.” (Matai 20:28; Bafilipi 2:5-8) Ntango Yesu azalaki awa na mabele, Nzambe apesaki ye nguya ya kosala makamwisi. Makamwisi yango emonisaka ete Yesu alingaka bato mingi mpe emonisaka makambo kitoko oyo akosala mpo na bato mosika te.
3. Tokolobela nini na lisolo oyo?
3 Ntango Yesu azalaki awa na mabele, asakolaki “nsango malamu ya bokonzi ya Nzambe.” (Luka 4:43) Ayebaki ete bokonzi yango ekosantisa nkombo ya tata na ye mpe ete ekosilisa mikakatano ya bato mpo na libela. Ntango Yesu azalaki kosakola, asalaki makamwisi mingi. Makamwisi yango emonisaki ete azalaki komibanzabanza mingi mpo na bato nyonso. Mpo na nini ezaleli yango ezali na ntina mpo na biso? Mpo makambo oyo asalaki epesi biso elikya mpo na mikolo ezali koya. Tótalela sikoyo makamwisi minei oyo Yesu asalaki.
‘NGUYA EZALAKI WANA MPO YE ABIKISA’
4. Likambo nini esalemaki ntango Yesu akutanaki na mobali moko oyo azalaki kobɛla maladi ya maba?
4 Ntango Yesu azalaki kosala mosala na ye, akendeki na Galile. Na engumba moko kuna, akutanaki na moto moko oyo azalaki kobɛla maladi moko ya mabe mpenza, maladi ya maba. (Marko 1:39, 40) Mobali yango azalaki mpenza kobɛla makasi, mpo Luka, oyo azalaki monganga, alobelaki ye lokola moto oyo “atondá na maba.” (Luka 5:12) Biblia elobi ete ntango mobali yango ya maladi amonaki Yesu, “akweaki elongi na nse, abondelaki ye mpe alobaki ete: ‘Nkolo, soki olingi, okoki kokómisa ngai pɛto.’” Mobali yango ayebaki ete Yesu azalaki na nguya ya kobikisa ye, kasi azalaki na mposa ya koyeba soki alingi kosala yango. Mpo na nini? Mpo ete moto yango ayebaki ete Bafarisai bazalaki komona bato ya maba lokola nkasa ya kwanga. Kasi makanisi ya Yesu ezalaki nini? Likambo nini alingaki kosala epai ya moto wana, oyo ekoki kozala ete mbala mosusu maladi ebebisaki ye? Soki ezalaka yo, olingaki kosala nini?
5. Mpo na nini Yesu asepelaki kobikisa moto ya maba?
5 Emonani ete mobali yango abelelaki te “Mbindo, mbindo!” ndenge Mobeko ya Moize ezalaki kosɛnga. (Balevi 13:43-46) Kasi Yesu asilikaki te. Kutu, amityaki na esika ya mobali yango mpe azalaki na mposa ya kosalisa ye. Toyebi mpenza te soki makanisi ya Yesu ezalaki nini, kasi toyebi ndenge amiyokaki. Ayokelaki mobali yango mawa mpe asalaki likamwisi. Asimbaki mobali yango, likambo oyo moto moko te akokaki kosala. Na motema mobimba mpe na mawa nyonso, Yesu alobaki ete: “Nalingi. Kómá pɛto.” Na nsima, “maba na ye elimwaki.” (Luka 5:13) Emonani polele ete Yehova apesaki Yesu nguya ya kosala likamwisi wana monene mpe komonisa ete alingaka bato mingi.—Luka 5:17.
6. Nini esepelisi yo na makamwisi oyo Yesu asalaki, mpe emonisi nini?
6 Na lisalisi ya nguya ya Nzambe, Yesu asalaki makamwisi mingi ya minene. Longola bato ya maba, abikisaki mpe bato mosusu. Yesu abikisaki mpe bato oyo bazalaki na bamaladi ndenge na ndenge. Biblia elobi ete bato bakamwaki ntango “bamonaki bato oyo balobaka te bazali koloba mpe batɛngumi bazali kotambola mpe bato oyo bakufá miso bazali komona.” (Matai 15:31) Ntango Yesu azalaki kobikisa bato, azalaki kosɛnga te ete moto oyo azali na nzoto kolɔngɔnɔ apesa enama moko ya nzoto na ye. Ya solo, Yesu azalaki na nguya ya kobikisa biteni ya nzoto oyo ezalaki na maladi. Mpe abikisaki bato mbala moko, ntango mosusu ata mpe bato oyo bazalaki mosika na ye. (Yoane 4:46-54) Bandakisa oyo ya kokamwa emonisi nini? Emonisi ete mokonzi na biso Yesu Kristo azali na nguya mpe mposa ya kolongola maladi nyonso mpo na libela. Soki toyekoli ndenge Yesu abikisaki bato, ekopesa biso elikya makasi ete na mokili ya sika “akoyokela moto oyo azangá ná mobola mawa.” (Nzembo 72:13) Lokola azalaka mpenza na mposa na yango, Yesu akobikisa bato nyonso oyo bazali na mpasi.
“TƐLƐMÁ, LOKƆTÁ LITƆKƆ NA YO MPE TAMBOLÁ”
7, 8. Lobelá makambo oyo elekaki liboso Yesu akutana na moto ya maladi na Betezata.
7 Mwa basanza nsima ya kobikisa moto ya maba, Yesu alongwaki na Galile mpe akendaki na Yudea, epai akobaki kosakola nsango malamu ya Bokonzi ya Nzambe. Bankóto ya bato bayokaki nsango ya Yesu mpe basepelaki na bolingo oyo amoniselaki bango. Yesu azalaki mpenza na mposa ya kobɔndisa babola, bato ya mawa mpe ya kopesa bango elikya.—Yisaya 61:1, 2; Luka 4:18-21.
8 Na sanza ya Nisana, Yesu akendeki na Yerusaleme mpo na fɛti ya Elekeli. Engumba ezalaki na loyenge lokola bato bayaki mpo na fɛti wana ya ntina mingi. Na nɔrdi ya tempelo ezalaki na pisini moko oyo bazalaki kobenga Betezata, mpe kuna, Yesu akutanaki na mobali moko oyo azalaki kotambola te.
9, 10. (a) Mpo na nini bato bazalaki kokende na pisini ya Betezata? (b) Yesu asalaki nini na pisini yango, mpe likambo yango eteyi biso nini? (Talá elilingi ya ebandeli.)
9 Bato mingi ya maladi bazalaki kokende na Betezata. Mpo na nini? Mpo bazalaki kokanisa ete moto ya maladi akokaki kobika na ndenge ya likamwisi soki amibwaki na pisini ntango mai ezali koningana. Meká komona na makanisi ndenge makambo ezalaki na ntango wana. Na ntembe te, ebele ya bato oyo bazalaki na elikya lisusu te, bazalaki komitungisa mpe koluka kobikisama. Yesu azalaki moto ya kokoka mpe azalaki na mposa te ya kobikisama, kasi mpo na nini akendeki kuna? Bolingo na ye mpo na bato nde etindaki ye akende kuna. Mpe kuna nde akutanaki na mobali moko oyo aumelaki mingi na maladi koleka bambula oyo Yesu alekisaki awa na mabele.—Tángá Yoane 5:5-9.
Yesu azalaki koluka baoyo bazalaki na mposa ya lisalisi
10 Yesu atunaki mobali yango soki alingi kotambola lisusu. Kanisá mawa ya mobali yango ntango ayebisaki Yesu ete azali na mposa ya kobikisama kasi azali kokoka te, mpo azali na moto te oyo akoki kosalisa ye akɔta na pisini. Kasi Yesu asɛngaki ye asala likambo moko oyo akokoka te. Ayebisaki ye azwa litɔkɔ na ye mpe atambola. Moto yango azwaki litɔkɔ na ye mpe abandaki kotambola! Likamwisi wana ezali elembeteli ya polele ya makambo oyo Yesu akosala na mokili ya sika. Emonisi mpe ete Yesu alingaka bato mingi. Azalaki koluka baoyo bazalaki na mposa ya lisalisi. Ndakisa ya Yesu esengeli kolendisa biso ete tókoba koluka na teritware na biso bato oyo bazali kotungisama mpo na makambo mabe oyo ezali koleka na mokili oyo.
“NANI ASIMBI BILAMBA NA NGAI YA LIKOLÓ?”
11. Ndenge nini Marko 5:25-34 emonisi ete Yesu azalaki kolinga bato ya maladi?
11 Tángá Marko 5:25-34. Mwasi moko anyokwamaki na maladi moko ya mabe na boumeli ya mbula 12. Maladi yango ebebisaki makambo mingi ya bomoi na ye, mpe ezalaki mpasi mpo asambela Nzambe na ndenge esengeli. Akutanaki na minganga ebele mpe asilisaki mbongo nyonso oyo azalaki na yango mpo na koluka kobika, kasi maladi na ye ezalaki kaka kokóma makasi. Mokolo moko, mwasi yango alukaki mayele mosusu mpo abika, na yango, atambolaki na kati ya ebele ya bato mpe asimbaki elamba ya Yesu. (Balevi 15:19, 25) Ntango Yesu amonaki ete nguya moko ebimi epai na ye, atunaki soki nani asimbi ye. “Na kobanga mpe na kolɛnga,” mwasi yango “akweaki liboso na ye mpe ayebisaki ye solo nyonso.” Yesu ayebaki ete Yehova abikisi mwasi yango, na boboto nyonso alobaki ete: “Mwana na ngai, kondima na yo ebikisi yo. Kende na kimya, mpe biká na maladi na yo ya mpasi.”
12. (a) Na makambo oyo tomoni, okoloba ete Yesu azali moto ya ndenge nini? (b) Ndakisa nini Yesu atikelá biso?
12 Komona ndenge Yesu azalaki kolinga bato, mingimingi mpenza bato ya maladi esimbaka mitema na biso. Yango ekeseni mpenza na Satana oyo alukaka kondimisa biso ete tozali na ntina te mpe ete moto moko te alingaka biso. Kasi, makamwisi ya Yesu emonisaki ete amibanzabanzaka mpo na biso mpe mikakatano na biso. Tosengeli mpenza kozala na botɔndi lokola tozali na mokonzi mpe nganga-nzambe monene ya bolingo ndenge wana! (Baebre 4:15) Ekoki kozala mpasi tóyeba mpasi ya moto oyo atungisami na maladi ntango molai, mingimingi soki biso moko tozali kobɛla te. Kasi tóbosana te oyo Yesu asalaki. Azalaki koyokela bato ya maladi motema mawa atako ye moko abɛlá te. Tósala nyonso mpo na komekola bolingo na ye.—1 Petro 3:8.
“YESU ALELAKI”
13. Lisekwa ya Lazare emonisaki nini na ntina na Yesu?
13 Mpasi oyo bato bazalaki koyoka, ezalaki kotinda Yesu ayokela bango mawa. Na ndakisa, ntango moninga na ye Lazare akufaki, Yesu ‘atungisamaki’ mpe “abulunganaki” ntango amonaki mpasi oyo libota ya Lazare mpe baninga na ye bazalaki na yango. (Tángá Yoane 11:33-36.) Atako ayebaki ete akosekwisa Lazare, Yesu alelaki. Abangaki te ete basusu bámona mawa oyo azalaki na yango. Yesu alingaki Lazare mpe libota na ye mingi, mpe asalelaki nguya ya Nzambe mpo na kozongisa Lazare na bomoi.—Yoane 11:43, 44.
14, 15. (a) Nini emonisi ete Yehova azali na mposa ya kolongola bampasi ya bato? (b) Maloba “malita ya kokanisama” eteyi biso nini?
14 Biblia elobaka ete Yesu azali mpenza lokola tata na ye Yehova. (Baebre 1:3) Na yango, makamwisi ya Yesu emonisi ete Yehova alingi mpe kolongola maladi, mpasi mpe liwa. Mosika te, Yehova ná Yesu bakozongisa ebele ya bato na bomoi. Yesu alobaki ete “ngonga ezali koya wana baoyo nyonso bazali na kati ya malita [malita ya kokanisama]” bakosekwa.—Yoane 5:28, 29.
15 Yesu asalelaki maloba “malita ya kokanisama” mpo na komonisa ete Yehova akokanisa bato oyo bakufá. Nzambe-mozwi-ya-nguya-nyonso, Mozalisi ya molɔ́ngɔ́ mobimba, azali na likoki ya kokanisa likambo mokomoko oyo etali bato oyo tozalaki kolinga mingi oyo bakufá, ezala mpe bomoto na bango. (Yisaya 40:26) Ezali te ete Yehova akoki kokanisa bango kasi azali mpenza na mposa ya kokanisa bango. Lisekwa ndenge na ndenge oyo Biblia elobeli ezali bandakisa kitoko ya makambo oyo ekosalema na mokili ya sika.
MATEYA OYO TOZWI NA MAKAMWISI YA YESU
16. Basaleli mingi ya Nzambe bazali na libaku nini?
16 Soki totikali sembo, tokozala na libaku ya komona moko ya makamwisi oyo eleki nyonso, kobika na bolɔzi monene! Mosika te nsima ya Armagedone, tokomona lisusu makamwisi ebele. Na ntango wana, moto nyonso akokóma na nzoto ya kokoka. (Yisaya 33:24; 35:5, 6; Emoniseli 21:4) Meká komona na makanisi ndenge bato bakobwaka manɛti na bango, mwa nzete ya kotambola na yango mpo na koyeba nzela, banzete mpe bavelo ya bibɔsɔnɔ mpe bamasini mosusu mpo na koyoka. Yehova ayebi ete baoyo nyonso bakobika na Armagedone bakosengela na nzoto makasi mpe kolɔngɔnɔ, mpo bakozala na mosala mingi ya kosala. Bango nde bakokómisa mabele mobimba, etando na biso kitoko paradiso.—Nzembo 115:16.
17, 18. (a) Mpo na nini Yesu asalaki makamwisi? (b) Mpo na nini osengeli kosala nyonso oyo esengeli mpo na kozala na mokili ya sika ya Nzambe?
17 Lelo oyo, “ebele mpenza ya bato” balendisamaka ntango batángaka masolo oyo elobeli ndenge Yesu abikisaki bato ya maladi. (Emoniseli 7:9) Makamwisi yango ekómisaka makasi elikya kitoko oyo tozali na yango ete tokobikisama na makambo nyonso na mikolo ezali koya. Emonisi mpe ete mwana-mobotami se moko ya Nzambe alingaka bato mingi. (Yoane 10:11; 15:12, 13) Motema mawa monene ya Yesu ezali komonisa bolingo monene oyo Yehova azalaka na yango mpo na mosaleli na ye mokomoko.—Yoane 5:19.
18 Lelo oyo mokili oyo etondi na mitungisi, mpasi mpe liwa. (Baroma 8:22) Yango wana tozali na mposa ya mokili ya sika ya Nzambe. Kuna, bato nyonso bakozala na nzoto ya kokoka, ndenge Nzambe alaki. Mokanda ya Malaki 4:2 epesi biso elikya ete ‘tokobɛtabɛta mabele na makolo na biso lokola bana-ngɔmbɛ ya mafutamafuta,’ tokosepela makasi mpo tobikisami mpe tosikolami na ezaleli ya kozanga kokoka. Tiká ete botɔndi na biso mpo na Yehova mpe kondima na biso mpo na bilaka na ye etinda biso tósala nyonso oyo esengeli mpo tózala na mokili ya sika. Tosengeli mpenza kozwa makasi lokola toyebi ete makamwisi oyo Yesu asalaki ezali ndakisa ya kobikisama ya libela oyo bato bakozwa mosika te na boyangeli na ye!

robotstxt: allowed

filter: keep


text:
LITEYA 91
Yesu asekwi
Nsima ya liwa ya Yesu, moto moko ya bozwi na nkombo Yozefe asɛngaki Pilate apesa ye nzela akitisa nzoto ya Yesu na nzete. Yozefe alíngaki nzoto yango na elamba kitoko ya lini, atyaki yango matiti ya nsolo kitoko mpe alalisaki yango na lilita moko ya sika. Atyaki libanga moko ya kilo na porte ya lilita yango. Banganga-nzambe bakonzi balobaki na Pilate ete: ‘Tozali kobanga ete bayekoli mosusu ya Yesu bakoki kozwa nzoto na ye bongo báloba ete azongi na bomoi.’ Pilate alobaki na bango boye: ‘Bókanga lilita yango mpe bótya bakɛngɛli.’
Mikolo misato na nsima, na ntɔngɔntɔngɔ, mwa basi bakendaki na lilita yango mpe bakutaki libanga elongwe. Na kati ya lilita, bamonaki anzelu moko mpe alobaki na bango: ‘Bóbanga te. Yesu asekwi. Bókende koyebisa bayekoli na ye bákende kokutana na ye na Galile.’
Maria Magadalena akendaki mbangu koluka Petro ná Yoane. Ayebisaki bango ete: ‘Moto moko alongoli nzoto ya Yesu!’ Petro ná Yoane bazongaki mbangu na lilita. Ntango bamonaki yango ezali polele, bazongaki na bandako na bango.
Ntango Maria azongaki na lilita, amonaki baanzelu mibale mpe alobaki na bango ete: ‘Nayebi te esika batye Nkolo na ngai.’ Na nsima, amonaki mobali moko, mpe akanisaki ete azali mosali-bilanga; alobaki na mobali yango: ‘Nabondeli yo tata, yebisá ngai esika otye ye.’ Kasi ntango moto yango abengaki ye, “Maria!” Maria ayebaki mbala moko ete ezalaki Yesu. Maria abandaki koganga ete: “Moteyi!” mpe asimbaki ye na nzoto. Yesu alobaki na ye: ‘Kende koyebisa bandeko na ngai ete omoni ngai.’ Maria akendaki mbangu mbala moko epai ya bayekoli mpe ayebisaki bango ete amoni Yesu.
Na nsima, kaka na mokolo yango, bayekoli mibale balongwaki Yerusaleme mpe bazalaki kokende na Emausi. Mobali moko ayaki pembeni na bango na nzela mpe atunaki bango soki bazali kolobela nini. Bazongiselaki ye: ‘Oyoki nsango te? Eleki mikolo misato, banganga-nzambe bakonzi babomaki Yesu. Sikoyo basi mosusu bazali koloba ete azali na bomoi!’ Moto yango atunaki bango: ‘Bino bondimelaka basakoli te? Balobaki ete Kristo asengelaki kokufa mpe na nsima kosekwa.’ Azalaki kaka kolimbwela bango Makomami. Ntango bakómaki pene na Emausi, bayekoli yango basɛngaki mobali yango aya elongo na bango. Ntango abondelaki mpo na mampa liboso bálya, bato yango bayebaki ete ezalaki Yesu. Na nsima, alimwaki.
Bayekoli yango mibale bazongaki mbangu na Yerusaleme epai bantoma bayanganaki mpe bayebisaki bango makambo oyo esalemaki. Ntango bazalaki naino kuna, na kati ya ndako,Yesu abimelaki bango nyonso. Liboso, bantoma bazalaki kondima te ete ezalaki Yesu. Na nsima, alobaki na bango: ‘Bótala mabɔkɔ na ngai; bósimba ngai. Ekomamaki ete Kristo akosekwa uta na bakufi.’
“Ngai nazali nzela mpe solo mpe bomoi. Moto moko te azali koya epai ya Tata soki na nzela na ngai te.”—Yoane 14:6


text:
Ebamba, Kinshasa Makambo ezali kokoba nzela na yango. Na sima ya koponama bo moko ya masolo ya malonga ya bilenge bakomi ya Afrika na mwango Africa 39, Ebimiselo Mabiki ezalaki na masolo na ebimiselo moko na Amerika epayi wapi bayokani ete Ebamba ekokoka kobima na anglé pe epanzana na Amerika pe na bikolo bipayi wapi anglé elobamaka.
Buku ya Richard Ali ekomama na Lingala. Na kati ya buku yango, lisolo ya kafukafu ya elenge mobali na kombo Ebamba. Babolingo na ye, bisengo na ye, bapasi na ye, nyonso wana ezali kolekana na Kinshasa Makambo, mboka ya bana na bana, mboka oyo, esengami na moto nyonso na mokili, liboso ya ye kokufa, esengeli amona Kinshasa ata mbala moko. Oyo ekoya lobi, toyebi te !
Kolanda na maloba ya Bienvenu Sene Mongaba, mokambi ya Mabiki, ye alobi boye : « Kop oyo eza na mayi na yango, ya yango moko po : na libanda ya Kin, bakotanga lisolo oyo ekomamaki po na bana ya Kin, na munoko ya bana ya Kin, na mukanda oyo ezobetela bana ya Kin lisolo ya Kin. Richard Ali amifandisa penza bo mokomi ya masolo na Lingala. Akokende mosika.»
David Shook moyangeli Phoneme asakoli boye : « Big news, Phoneme Family! We've just signed the contract for Congolese wunderkind Richard Ali's Lingala-language novel Ebamba: Troublesome Kinshasa! GET PSYCHED! » elingi koloba : « Sango ya monene na libota Phoneme. Towuti kotia mokoloto po na Buku ya malonga ewuti Congo, Ebamba, Kinshasa Makambo. Eza danzé ! »


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Balevi 5:1-19
5 “‘Sikoyo soki molimo+ moko asali lisumu na ndenge ayoki elakeli mabe+ ya polele oyo esɛngi ye atatola lisumu oyo moto moko asali, oyo ye amonaki to ayei koyeba, kasi ayebisi+ yango te, asengeli kozongisa monɔkɔ mpo na libunga na ye.2 “‘To ntango molimo moko asimbi eloko moko ya mbindo, ezala ebembe ya nyama ya zamba oyo ezali mbindo to ebembe ya nyama ya mboka oyo ezali mbindo to ebembe ya ekelamu oyo etondanaka oyo ezali mbindo,+ atako ayebi yango te,+ ata bongo ye azali mbindo mpe amemi ngambo.+3 To soki asimbi mbindo ya moto moko, mbindo+ na ye nyonso oyo akoki kokóma na yango mbindo, atako ayebaki yango te, nzokande ye moko ayei koyeba yango, amemi ngambo.4 “‘To soki molimo moko alapi ndai, kino kobimisa maloba na mbɛbu na ye kozanga kokanisa,+ mpo na kosala mabe+ to kosala malamu na likambo nyonso oyo moto akoki kobimisa maloba kozanga kokanisa na kolapáká ndai,+ atako ayebaki yango te, nzokande ye moko ayei koyeba yango, amemi ngambo mpo na moko ya makambo yango.5 “‘Mpe ekosalema mpenza boye: soki moto amemi ngambo mpo na moko ya makambo yango, asengeli koyambola+ ndenge oyo asali lisumu.6 Mpe asengeli komemela Yehova likabo na ye ya ngambo+ mpo na lisumu oyo asali, elingi koloba, nyama ya mwasi oyo euti na etonga ya bibwɛlɛ, mwana-mpate ya mwasi to mwana-ntaba ya mwasi,+ mpo ezala likabo mpo na lisumu; mpe nganga-nzambe asengeli kozipela ye lisumu na ye.+7 “‘Kasi, soki azali na makoki te ya kozwa mpate,+ asengeli komemela Yehova, lokola likabo na ye ya ngambo mpo na lisumu oyo asali, bipopo+ mibale to bana mibale ya bibenga, moko likabo mpo na lisumu+ mpe moko likabo ya kotumba.8 Mpe asengeli komema yango epai ya nganga-nzambe, oyo asengeli liboso kopesa likabo mpo na lisumu mpe kokata+ motó na yango na manzaka, na liboso ya nkingo na yango, kasi asengeli kokata yango mobimba te.9 Mpe asengeli komwangisa mwa ndambo ya makila ya likabo mpo na lisumu likoló ya mopanzi ya etumbelo, kasi makila oyo etikali, ekosopama na nse ya etumbelo.+ Yango ezali likabo mpo na lisumu.10 Mpe oyo mosusu, akopesa yango likabo ya kotumba ndenge basalaka;+ mpe nganga-nzambe asengeli kozipela+ ye lisumu oyo asali, bongo asengeli kolimbisama.+11 “‘Sikoyo soki azali na makoki+ te ya kozwa bipopo mibale to bana mibale ya bibenga, asengeli komema lokola likabo na ye mpo na lisumu oyo asali, moko ya bandambo zomi ya efa+ ya farini ya malamu mpo ezala likabo mpo na lisumu. Asengeli te kotya mafuta+ likoló na yango mpe asengeli te kotya olibana likoló na yango, mpo yango ezali likabo mpo na lisumu.+12 Mpe asengeli komema yango epai ya nganga-nzambe, mpe nganga-nzambe asengeli kotondisa lobɔkɔ na ye na yango mpo ezala eloko oyo ekotinda Nzambe akanisa,+ mpe asengeli kosala ete yango ebimisa milinga likoló ya etumbelo likoló ya makabo ya Yehova oyo etumbami na mɔtɔ.+ Yango ezali likabo mpo na lisumu.+13 Mpe nganga-nzambe asengeli kozipela+ ye lisumu oyo asali, lisumu nyonso na masumu yango, bongo asengeli kolimbisama; mpe yango esengeli kokóma ya nganga-nzambe+ lokola likabo ya mbuma.’”14 Mpe Yehova akobaki koloba na Moize ete:15 “Soki molimo moko azangi bosembo na ndenge asaleli mpenza biloko mosantu ya Yehova lisumu na nko te, asengeli komemela Yehova,+ lokola likabo ya ngambo,+ mpate-mobali moko oyo ezangi mbeba, oyo euti na etonga ya bampate, na motuya ekatami ya shekele ya palata,+ na kolanda shekele ya esika mosantu, mpo ezala likabo ya ngambo.16 Mpe akofuta mpo na lisumu oyo asaleli esika mosantu mpe akobakisa na lifuti yango moko ya bandambo mitano+ na yango, mpe asengeli kopesa yango nganga-nzambe esika moko na mpate-mobali ya likabo ya ngambo mpo nganga-nzambe azipa lisumu+ na ye bongo asengeli kolimbisama.+17 “Mpe soki molimo moko asali lisumu na kosaláká mpenza moko ya makambo nyonso oyo Yehova apesi mitindo ete esengeli kosalema te, atako ayebaki yango te,+ ata bongo amemi ngambo mpe asengeli kozongisa monɔkɔ mpo na libunga na ye.+18 Mpe asengeli komema epai ya nganga-nzambe mpate-mobali, oyo ezangi mbeba, oyo euti na etonga ya bampate na motuya ekatami, mpo ezala likabo ya ngambo;+ mpe nganga-nzambe asengeli kozipa masumu+ na ye mpo na libunga oyo asali na nko te, atako ye moko ayebaki yango te, bongo asengeli kolimbisama.+19 Yango ezali likabo ya ngambo. Amemi mpenza ngambo+ liboso ya Yehova.”


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Loyembo ya Salomo 4:1-16
4 “Talá! Ozali kitoko,+ Ee moninga na ngai ya mwasi. Talá! Ozali kitoko. Miso na yo ezali miso ya bibenga,+ na nsima ya litambala+ na yo. Nsuki na yo ezali lokola etonga ya bantaba+ oyo ekiti na kopumbwapumbwa banda na etúká ya ngombangomba ya Gileade.+2 Mino na yo ezali lokola etonga ya bampate ya basi+ oyo bauti kokatama nsuki sika mpe oyo bamati nsima ya kosukola, bango nyonso bazali na mapasa, moko te kati na bango abungisi bana na ye.3 Mbɛbu na yo ezali mpenza lokola nsinga ya elamba ya motane makasi, mpe elobeli na yo ezali kitoko.+ Mpakatoi na yo ezali lokola ndambo ya mbuma ya grenade na nsima ya litambala na yo.+4 Nkingo+ na yo ezali lokola linɔ́ngi+ ya Davidi, oyo batongá na milɔngɔ ya mabanga, oyo likoló na yango bakakisá nguba nkóto moko (1 000), banguba nyonso ya zolongano+ ya bilombe mibali.5 Mabɛlɛ na yo mibale+ ezali lokola bana mibale, mapasa ya mboloko ya mwasi, oyo bazali kolya na kati ya bafololo lísi.”+6 “Liboso ete mopɛpɛ ya moi epɛpa mokemoke+ mpe bilili elimwa, nakokende na ngai na ngomba ya mire mpe ngomba moke ya olibana.”+7 “Ozali kitoko+ nzoto mobimba, Ee moninga na ngai ya mwasi, mpe mbeba moko te ezali kati na yo.+8 Ee mwasi ya libala,+ yaká koo, elongo na ngai uta na Libá, elongo na ngai uta na Libá.+ Kitá koo, uta na nsɔngɛ ya Anti-Libá, uta na nsɔngɛ ya Senire,+ ɛɛ, Heremone,+ uta na bisika bankɔsi efandaka, uta na bangomba ya bankoi.9 Obɛtisi ngai motema, Ee ndeko na ngai ya mwasi,+ mwasi na ngai ya libala,+ obɛtisi ngai motema na moko ya miso na yo,+ na mwa biju moko oyo ezali kodiembela na nsinga ya monzɛlɛ ya nkingo na yo.10 Ndenge na yo ya kolakisa lolango ezali kitoko mpenza,+ Ee ndeko na ngai ya mwasi, mwasi na ngai ya libala! Ndenge na yo ya kolakisa lolango ezali malamu mpenza koleka vinyo mpe nsolo kitoko ya mafuta na yo eleki mpenza mitindo nyonso ya malasi!+11 Mbɛbu na yo ezali se kotangisa mafuta ya nzoi oyo ezali na ndako na yango,+ Ee mwasi na ngai ya libala. Mafuta ya nzoi+ mpe miliki ezali na nse ya lolemo na yo, mpe nsolo kitoko ya bilamba na yo ezali lokola nsolo kitoko+ ya Libá.12 Ndeko na ngai ya mwasi, mwasi na ngai ya libala, azali elanga oyo bakangi na kati ya lopango,+ elanga oyo bakangi na kati ya lopango, liziba oyo bakangi na elembo.13 Loposo na yo ezali paradiso ya banzete ya grenade, oyo ezali na bambuma ya kitoko koleka,+ banzete ya hena mpe milona ya narde;+14 narde+ mpe fololo safra,+ nkokó ya nsolo mpimbo+ mpe kinamono,+ esika moko na mitindo nyonso ya banzete ya olibana, mire mpe aloe,+ esika moko na malasi nyonso ya kitoko koleka;+15 mpe liziba ya bilanga, libulu ya mai ya pɛto,+ mpe mikɛli oyo ezali kotíyola uta na Libá.+16 Lamuká, Ee mopɛpɛ ya nɔrdi, mpe kɔtá, Ee mopɛpɛ ya sudi.+ Pɛpá na elanga na ngai.+ Malasi na yango etíyola.”“Bolingo na ngai akɔta na elanga na ye mpe alya bambuma na yango ya kitoko koleka.”


text:
Mbongo na nioso etali mbongo
Ata elobamaka mingi te, mbongo ezali likambo ya makasi na mboka Swissi. Nioso etali bomoyi mpe bofandi ya moto na Swissi ezali kosenga mbongo ebele mpe ezali pasi mingi. Makambo etali, kosalela mbongo, kobomba mbongo, kobongola mbongo, kosenga mbongo… mbongo ezali kosalema mpe koleka na nzela ya poste, banques to bandako etali mbongo.
- Ndenge nini okoki kofongola compte ?
- Ndenge nini okoki kobomba mbongo ?
- Ndenge nini okoki kodefa mbongo po osalela yango ?
- Ndenge nini okoki kotinda mbongo na ndako ?
- Ndenge nini okosala soki ozali na baniongo ?
Banque to poste ?
Nzinga nzinga ya motuna : Kotiya mbongo na banque to na poste, Mbongo ya lobiko, Kodefa mbongo, Baniongo, Kobomba mbongo, Kofuta, Mbongo ya bamboka mosusu


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yobo 33:1-33
33 “Nzokande, Ee Yobo, nabondeli yo, yoká maloba na ngai,Mpe tyá litoi na maloba na ngai nyonso.2 Talá, nabondeli yo! Nasengeli kofungola monɔkɔ na ngai;Lolemo na ngai ná edáda+ na ngai esengeli koloba.3 Maloba na ngai nde bosembo ya motema na ngai,+Mpe boyebi nde oyo mbɛbu na ngai ezali koloba na bosembo mpenza.+4 Elimo ya Nzambe nde esalaki ngai,+Mpe mpema ya Mozwi-ya-Nguya-Nyonso nde epesaki ngai bomoi.+5 Soki okokoka, zongiselá ngai maloba,Tandá maloba liboso na ngai; omibongisa.6 Talá! Na miso ya Nzambe ya solo, nazali lokola yo;+Ngai mpe nayemamaki na mabele ya lima.+7 Talá! Likambo ya nsɔmɔ ata moko te epai na ngai ekobangisa yo,Mbamba+ oyo nazali kotya ekozala kilo te epai na yo.8 Kasi olobaki na matoi na ngai,Mpe nazalaki koyoka maloba na yo ntango olobaki ete:9 ‘Nazali pɛto, nabuki mobeko ata moko te;+Nazali pɛɛ, mpe nazali na libunga te.+10 Talá! Azali kozwa mabaku ya kotɛmɛla ngai,Azali kozwa ngai lokola monguna na ye.+11 Azali kotya makolo na ngai na bikanga-makolo,+Azali kotalatala banzela na ngai nyonso.’+12 Talá! Na likambo oyo ozali na elonga te,+ nakoyanola yo;Mpamba te Nzambe aleki moto—mowei mpamba.+13 Mpo na nini obundi na ye,+Mpo azali koyanola te na maloba na yo nyonso?+14 Mpo Nzambe alobaka mbala moko,Mpe mbala mibale+—atako moto azali kotyela yango likebi te—15 Na ndɔtɔ,+ emonaneli+ ya butu,Ntango mpɔngi makasi ekwelaka bato,Na ntango ya kokanga miso likoló ya mbeto.+16 Ezali na ntango yango nde afungolaka litoi ya bato,+Mpe atyaka elembo na elendiseli oyo apesi bango,17 Mpo na kosala ete moto atika mosala na ye,+Mpe mpo asilisa lolendo+ ya mobali makasi.18 Abatelaka molimo na ye ekende na libulu te+Mpe bomoi na ye ebomama na ebundeli ya kobwakela te.+19 Mpe na mpasi apamelami mpenza na mbeto na ye,Mpe koswana ya mikuwa na ye ezali se kokoba.20 Mpe, ya solo, bomoi na ye ezali kokómisa mampa eloko ya koyina,+Mpe molimo na ye eyini bilei oyo alingaka mingi.21 Mosuni na ye ezali se kokɔnda, ezali kolimwa na miso ya bato,Mpe mikuwa na ye, oyo ezalaki komonana te, emonani mpenza polele.22 Mpe molimo na ye ezali kopusana pene na libulu,+Mpe bomoi na ye na baoyo bapesaka liwa.23 Soki azali na momemi-nsango moko,Molobeli, moko na kati ya nkóto moko (1 000),Mpo na koyebisa moto bosembo na ye,24 Boye akomonisela ye boboto mpe akoloba:‘Kotika ye akita na libulu te!+Nazwi lisiko!+25 Mosuni na ye ekóma ya sika koleka oyo ya bolenge;+Azonga na mikolo oyo azalaki na makasi ya bolenge.’+26 Akobondela Nzambe mpo asepela na ye,+Mpe akomona elongi na ye na koganga ya esengo,Mpe Nzambe akozongisa boyengebene na Ye epai ya moto—mowei mpamba.27 Ye akoyembela bato mpe akoloba:‘Nasali lisumu;+ mpe nabebisi makambo ya sembo,Mpe, ya solo, ebongaki nasala bongo te.28 Asikoli molimo na ngai mpo ekende na libulu te,+Mpe bomoi na ngai ekomona pole.’29 Talá! Makambo nyonso wana, Nzambe asalaka yango,Mbala mibale, mbala misato, mpo na mobali makasi,30 Mpo na kozongisa molimo na ye ekende na libulu te,+Mpo angɛngisama na pole ya bato oyo bazali na bomoi.+31 Tyá likebi, Ee Yobo! Yoká ngai!Fandá nyɛɛ, mpe ngai nakokoba koloba.32 Soki maloba ya koloba ezali, yanolá ngai;Lobá, mpo nasepeli na boyengebene na yo.33 Soki ezali te, yo yoká ngai;+Fandá nyɛɛ, mpe ngai nakoteya yo bwanya.”


text:
LINƆ́NGI YA MOSƐNZƐLI—NIMERO YA BOYEKOLI Sanza ya Août 2016
Nimero oyo ezali na masolo ya boyekoli mpo na 26/09 tii 23/10/2016.
Libala—Ndenge oyo ebandaki mpe mokano na yango
Ebongi mpenza koloba ete libala ezali likabo oyo euti na Nzambe?
Mokristo akoki kosala nini mpo na kozala na libala ya malamu?
Luká toli ya malamu.
Omonaka ete osengeli kokoba kokola na elimo?
Yebá oyo okoki kosala mpo na kosala bongo.
Omonaka ete kopesa basusu formasyo ezali na ntina?
Mikano nini ya ntina okoki kosalisa bango bámityela?
LISOLO YA BOMOI
Ndenge oyo nayokaki esengo ya kopesa
Elenge mobali moko ya Angleterre abandaki bomoi ya kopesa oyo epesaki ye esengo, mpe akómaki misionɛrɛ na Porto Rico.
Mituna ya batángi
Mpo na nini kosukola mabɔkɔ ebimisaki matata epai ya banguna ya Yesu?


text:
Okosilisa matata mpo na kobatela kimya?
YEHOVA NZAMBE asɛngi basaleli na ye bálinga kimya, bázongisaka kimya soki matata ebimi. Yango esalaka ete basaleli na ye nyonso bázala na kimya. Kimya yango ebendaka bato ebele na lisangá.
Na ndakisa, nganga-nkisi moko na Madagascar azalaki komona ete Batatoli ya Yehova bazalaka na kimya kati na bango. Alobaki na nse ya motema ete: ‘Soki nalingi nabanda kosambela, nakokɔta na lingomba oyo.’ Na nsima, akataki boyokani na bademo, asalaki makasi asilisa makambo ya libala na ye, mpe akómaki kosambela Yehova, Nzambe ya kimya.
Ndenge moko na moto wana, mbula na mbula bankóto ya bato oyo bazali kokɔta na lisangá bazali kokuta kimya oyo balukaka. Kasi Biblia elobi ete “zuwa makasi mpe kowelana” na kati ya lisangá ekoki kopanza baninga mpe kobimisa matata. (Yakobo 3:14-16) Kasi, Biblia epesi mpe toli mpo na ndenge ya kosilisa matata mpe kobatela kimya na lisangá. Tólobela makambo oyo esalemaki mpenza mpe ndenge toli yango esalisaki.
MIKAKATANO OYO EBIMAKI MPE NDENGE ESILAKI
“Nazalaki kokoka te koyokana na ndeko oyo tozalaki kosala na ye. Mokolo moko ntango tozalaki koswana, bato mibale bayaki kokuta biso ndenge tozali kongala.”
—CHRIS.
“Ndeko mwasi moko oyo tomesanaki kobima na ye na mosala ya kosakola ayebisaki ngai ete tokobanda lisusu kobima te. Na nsima, atikaki kosolisa ngai. Nayebaki te ntina oyo aboyaki.”
—JANET.
“Mokolo moko nazalaki kosolola na bandeko misato na telefone. Moko asukisaki lisolo, mpe nakanisaki ete akati telefone. Na nsima, nayebisaki ndeko mosusu makambo ya malamu te mpo na ndeko wana, nzokande akataki telefone te.”
—MICHAEL.
“Na lisangá na biso, babongisi-nzela mibale bazwanaki matata. Moko akómaki kolobela mosusu mabe. Koswana na bango ezalaki kolɛmbisa bandeko.”
—GARY.
Okoki komona lokola ezali makambo ya mikemike. Kasi, makambo yango ekokaki kotika bampota minene na mitema mpe kobebisa kimya ya lisangá. Kasi likambo ya esengo ezali ete bandeko yango basalelaki toli ya Biblia mpe bazongisaki kimya. Okanisi ete toli nini esalisaki bango?
“Bóyokisana nkanda na nzela te.” (Ebandeli 45:24) Yozefe apesaki bandeko na ye toli wana ntango bazalaki kozonga epai ya tata na bango. Soki moto asilikaka mpambampamba, nkanda na ye ekoki kotinda bato mosusu mpe básilika. Chris andimaki ete na bantango mosusu azangaka komikitisa mpe akakatanaka mpo na kotosa malako. Lokola alingaki kobongwana, asɛngaki ndeko oyo baswanaki na ye bolimbisi mpe abandaki kosala makasi alona komipekisa. Ntango ndeko yango amonaki ete Chris azali kosala makasi abongwana, ye mpe asalaki yango. Lelo oyo, bazali kosalela Yehova elongo na kimya.
“Myango elongaka te esika lisolo ya nkuku ezali te.” (Masese 15:22) Ntango moninga ya Janet atikaki kosolisa ye, Janet amonaki malamu asalela toli wana ya Biblia. Akendaki kosolola na ndeko yango. Janet atunaki ye soki asalaki ye likambo moko oyo epesaki ye nkanda. Na ebandeli, bakokaki kosolola malamu te. Kasi, mokemoke basololaki polele na boboto. Ndeko wana andimaki ete azwelaki Janet makanisi ya mabe mpo na likambo moko oyo esalemaki, nzokande Janet azalaki kutu na kati ya likambo yango te. Asɛngaki Janet bolimbisi, mpe lelo oyo boninga na bango ezongá mpe bazali kosalela Yehova elongo.
“Soki omemi likabo na yo na etumbelo mpe kuna okanisi ete ndeko na yo azali na likambo ná yo, tiká likabo na yo kuna liboso ya etumbelo, mpe kende; liboso yokaná yo na ndeko na yo.” (Matai 5:23, 24) Yesu apesaki toli wana na Lisolo Likoló ya Ngomba. Michael ayokaki mabe mpenza mpo na makambo oyo alobaki mpo na ndeko wana. Alukaki kosala nyonso oyo esengeli mpo na kobongisa makambo. Na yango, akendaki epai ya ndeko wana mpe asɛngaki ye bolimbisi. Nini esalemaki? Michael alobi boye: “Ndeko na ngai alimbisaki ngai na motema moko.” Boninga na bango ezongaki.
“Bókoba kokanga motema moto na moto na makambo ya mosusu mpe kolimbisana na motema moko soki moko na bino azali na likambo ná mosusu.” (Bakolose 3:12-14) Bongo babongisi-nzela mibale oyo baswanaki? Nkulutu moko ya boboto asalisaki bango bámona ete likambo na bango ezalaki kotungisa basusu mpe kopesa bango mawa. Ayebisaki bango ete basengeli komoniselana motema molai mpe kosalisa na kobatela kimya ya lisangá. Bandimaki kosalela toli yango. Lelo oyo, bayokanaka malamu ntango bazali kosakola nsango malamu.
Toli yango ya Bakolose 3:12-14 ekoki kosalisa biso tózala na komikitisa, tólimbisa moto oyo apesi biso mpasi mpe tóbosana likambo yango. Kasi tokosala nini soki tomeki kolimbisa kasi tozali kokoka kaka te? Toli mosusu ya Biblia oyo ezali na Matai 18:15 ekoki kosalisa biso. Atako Yesu azalaki kolobela nde masumu ya minene, tokoki kosalela toli oyo apesaki soki tozwani matata na ndeko moko. Na boboto mpe na komikitisa, tokoki kokende kosolola na ye mpo tómeka kosilisa likambo yango.
Biblia epesi batoli mosusu ebele oyo ekoki kosalisa. Mpo na kotosa yango, tosengeli kotyela elimo santu ya Nzambe motema mpo tómonisa “mbuma ya elimo,” oyo ezali “bolingo, esengo, kimya, motema molai, boboto, bolamu, kondima, motema pɛtɛɛ, [mpe] komipekisa.” (Bagalatia 5:22, 23) Ndenge kaka masini esalaka malamu soki ezali na mafuta, bizaleli wana esalisaka na kosilisa matata mpe kotya kimya.
LISANGÁ EZALAKA NA ESENGO MPO BANDEKO BAZALI NA BIZALELI EKESENI
Moto na moto azali na bizaleli na ye. Tokanisaka ndenge moko te, mpe totalelaka makambo ndenge moko te. Bokeseni yango ekoki kobongisa boninga, kasi ekoki mpe kobimisa matata mpe kozanga boyokani. Ndeko moko oyo azali nkulutu banda kala alobaki boye: “Moto ya nsɔninsɔni akomiyoka malamu te soki azali elongo na moto oyo alobaka makambo nyonso polele. Ekoki komonana lokola bokeseni ya moke; kasi yango ekoki kobimisa matata minene.” Okanisi ete bato oyo bazali na bizaleli ekeseni bakoki koyokana malamu ata moke te? Tólobela ndakisa ya bantoma mibale. Petro azalaki moto ya ndenge nini? Tokoki koloba ete azalaki koloba likambo nyonso oyo eyeli ye na motó. Bongo Yoane? Tokoki koloba ete azalaki kolinga bato mpe mbala mingi azalaki kokanisa liboso aloba to asala likambo. Petro ná Yoane bazalaki na bizaleli ekeseni. Atako bongo basalelaki Yehova elongo. (Misala 8:14; Bagalatia 2:9) Ekoki kozala mpe bongo mpo na biso lelo. Ata bakristo oyo bazali na bizaleli ekeseni mpenza bakoki kosala elongo.
Ndeko moko ya lisangá akoki koloba to kosala likambo moko oyo epesi yo nkanda. Kasi kobosana te ete Kristo akufaki mpe mpo na ndeko yango, mpe osengeli kolinga ndeko na yo. (Yoane 13:34, 35; Baroma 5:6-8) Na esika oloba ete okoki kozala moninga ya ndeko yango te, to mpe obanda kokima ye, omituna boye: ‘Ndeko yango azali kosala likambo oyo ebuki mobeko ya Yehova? Azali koluka kosala ngai mabe na nko? Ezali kaka te mpo bizaleli na biso ekeseni? Kutu, bizaleli nini ya malamu oyo ye azali na yango kasi ngai nazangi?’
Motuna wana ya nsuka ezali na ntina mingi. Soki ndeko yango alobaka mingi kasi yo olobaka mingi te, mpo na nini te bósakola elongo mpe otala makambo okoki koyekola epai na ye? Soki azali lobɔkɔ pɛtɛɛ koleka yo, mpo na nini te kotala esengo oyo ayokaka ntango akabeli mobange, moto ya maladi, to mobola, mpo yo mpe oyekola kosala yango? Likanisi ya ntina ezali ete ata soki yo ná ndeko moko bokeseni, okoki kotya likebi na bizaleli na ye ya malamu. Ata soki bokokóma baninga ya motema te, bokozala na boyokani ya malamu. Yango ekosalisa na kotya kimya na kati na bino mpe na lisangá.
Na siɛklɛ ya liboso, emonani ete Evodi ná Sɛntishe bazalaki na bizaleli ekeseni mpenza. Kasi ntoma Paulo alendisaki bango “bázala likanisi moko na kati ya Nkolo.” (Bafilipi 4:2) Biso mpe tolingaka kosambela Yehova elongo na bandeko na biso mpe kobatela kimya ya lisangá.
TÓSILISAKA MATATA
Ndenge kaka matiti mabe oyo ezali kokola na elanga ya fololo ekoki kobebisa fololo, makanisi ya mabe mpo na basusu ekokoba kokola na mitema na biso soki tolongoli yango te. Soki makanisi na biso ya mabe mpo na basusu ekómi makasi, ekoki kobebisa lisangá mobimba. Kasi soki tolingaka Yehova mpe bandeko na biso, tokosala nyonso oyo tokoki mpo na kobatela kimya ya lisangá.
Soki toluki kosilisa matata mpo na kotya kimya, tokoki kokamwa ndenge makambo ekobonga. Ndeko moko amonaki yango. Alobi boye: “Nazalaki komona ete ndeko mwasi moko azalaki kosalela ngai makambo lokola mwana moke. Ezalaki mpenza kotungisa ngai. Lokola nakangelaki ye nkanda, nakómaki kokatela ye mangala. Nazalaki kokanisa, ‘Lokola apesaka ngai limemya oyo esengeli te, ngai mpe nakopesa ye limemya te.’”
Na nsima ndeko yango ye moko amitalelaki. Alobi boye: “Nakómaki komona ete ngai mpe nazali na bizaleli ya mabe, mpe epesaki ngai mawa mpenza. Namonaki ete nasengeli kosembola makanisi na ngai. Nsima ya kobondela Yehova, namemelaki ndeko wana mwa likabo mpe nakomelaki ye mokanda mpo na kosɛnga ye bolimbisi. Toyambanaki mpe toyokanaki ete tóbosana likambo yango. Tozwanaki lisusu matata te.”
Moto nyonso azalaka na mposa ya kimya. Kasi, bato mingi babimisaka matata mpo na lolendo to mpo bamoni lokola balingi kosala bango mabe. Na mokili nde ezalaka bongo, kasi Yehova alingi basaleli na ye bázala ndenge wana te. Batatoli ya Yehova basengeli kozala na kimya mpe na bomoko. Elimo ya Yehova esalisaki ntoma Paulo akomela bakristo ete: “Bótambolaka na ndenge oyo ebongi na kobengama oyo bobengamaki, na elimo mpenza ya komikitisa mpe na boboto, na motema molai, bókanga motema moto na moto na makambo ya mosusu na bolingo, bósala makasi mpenza mpo na kobatela bomoko ya elimo na ekanganeli ya kimya oyo esangisaka.” (Baefese 4:1-3) “Ekanganeli ya kimya” oyo esangisi basaleli ya Yehova ezali na motuya mingi. Yango wana, mokomoko na biso asengeli kobatela yango; tózala na ekateli ya kosilisa matata nyonso oyo ebimi kati na biso.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
2 Bakonzi 6:1-33
6 Mpe bana+ ya basakoli babandaki koloba na Elisha: “Talá sikoyo! Esika+ oyo tozali kofanda liboso na yo ezali moke mingi,+ ezali kokoka biso te.2 Tobondeli yo, tókende kino na Yordani, bongo tózwa kuna, moto na moto, nzete moko mpe tómisalela+ esika ya kofanda kuna.” Bongo alobaki: “Bókende.”3 Mpe moto moko alobaki lisusu boye: “Tobondeli yo, yaká okende elongo na basaleli na yo.” Bongo ye alobaki ete: “Ɛɛ, nakokende.”4 Boye akendaki elongo na bango, mpe nsukansuka bakómaki na Yordani mpe babandaki kokata banzete.+5 Mpe esalemaki boye: moko na bango azalaki kokata nzete na ye, mpe ebende ya sóka+ ekweaki na mai. Bongo abandaki koganga mpe koloba: “Mawa, nkolo na ngai,+ mpo nadefaki yango kodefa!”+6 Na nsima, moto ya Nzambe ya solo alobaki boye: “Ekwei wapi?” Bongo alakisaki ye esika yango. Na mbala moko, akataki eteni ya nzete mpe abwakaki yango wana mpe atepisaki ebende yango ya sóka.+7 Bongo alobaki: “Bimisá yango.” Na mbala moko, asembolaki lobɔkɔ mpe azwaki yango.8 Mpe mokonzi ya Siri+ akɔtaki kobunda etumba na Yisraele. Na yango, asalaki likita elongo na basaleli na ye+ mpe alobaki: “Na esika boye mpe boye nde bokosala kaa elongo na ngai.”+9 Bongo moto ya Nzambe ya solo+ atindaki bato epai ya mokonzi ya Yisraele, na maloba oyo: “Kebá, koleka te na esika oyo boye,+ mpamba te ezali kuna nde bato ya Siri bazali kokita.”+10 Bongo mokonzi ya Yisraele atindaki bato na esika oyo moto ya Nzambe ya solo alobelaki ye.+ Mpe akebisaki+ ye, mpe akimaki esika yango, kaka mbala moko to mibale te.11 Na yango, motema ya mokonzi ya Siri ekómaki na nkanda makasi mpo na likambo wana,+ bongo abengaki basaleli na ye mpe alobaki na bango: “Bokoyebisa ngai te nani kati na bato na biso azali mpo na mokonzi ya Yisraele?”+12 Na nsima, moko ya basaleli na ye alobaki: “Moto te, nkolo na ngai mokonzi, kasi mosakoli Elisha+ oyo azali na Yisraele nde azali koyebisa+ mokonzi ya Yisraele makambo oyo olobaka na shambrɛ na yo ya kati epai olalaka.”+13 Bongo alobaki boye: “Bókende mpe bómona esika azali, mpo natinda bato bázwa ye.”+ Na nsima, bapesaki ye nsango boye: “Talá ye wana na Dotane.”+14 Na mbala moko, atindaki kuna bampunda, makalo ya bitumba ná limpinga monene ya basoda;+ bayaki na butu mpe bazingaki engumba.15 Ntango mosaleli+ ya moto ya Nzambe ya solo alamukaki ntɔngɔntɔngɔ mpo na kotɛlɛma, abimaki libándá, mpe talá, limpinga ya basoda ezingi engumba na bampunda mpe makalo ya bitumba. Na mbala moko, mosaleli na ye alobaki na ye boye: “Mawa, nkolo na ngai!+ Tokosala nini?”16 Kasi ye alobaki: “Kobanga te,+ mpo baoyo bazali na biso bazali mingi koleka baoyo bazali na bango.”+17 Bongo Elisha abandaki kobondela+ mpe koloba boye: “Ee Yehova, nabondeli yo, fungolá ye miso+ amona.” Na mbala moko, Yehova afungolaki miso ya mosaleli yango, bongo amonaki; mpe talá! etúká ya ngombangomba etondi na bampunda ná makalo ya bitumba+ ya mɔtɔ ezingi Elisha bipai nyonso.+18 Ntango babandaki kokita epai na ye, Elisha abondelaki lisusu Yehova mpe alobaki boye: “Nabondeli yo, bomá bato oyo miso.”+ Bongo abomaki bango miso, ndenge Elisha alobaki.19 Sikoyo, Elisha alobaki na bango boye: “Oyo ezali nzela yango te, oyo ezali mpe engumba yango te. Bólanda ngai, bongo namema bino epai ya moto oyo bozali koluka.” Nzokande, amemaki bango na Samaria.+20 Mpe esalemaki boye: ntango kaka bakómaki na Samaria, Elisha alobaki: “Ee Yehova, fungolá bato oyo miso bámona.”+ Na mbala moko, Yehova afungolaki bango miso, mpe bakómaki komona; mpe talá, bazali na katikati ya Samaria.21 Bongo ntango kaka mokonzi ya Yisraele amonaki bango, alobaki na Elisha: “Tata na ngai,+ naboma bango, naboma bango?”+22 Kasi, ye alobaki ete: “Koboma bango te. Bato oyo okangaka na mopanga na yo mpe na litimbo na yo, obomaka bango?+ Tyelá bango mampa ná mai mpo bálya mpe bámɛla,+ bongo bákende epai ya nkolo na bango.”23 Na yango, asalelaki bango fɛti monene; mpe babandaki kolya mpe komɛla; nsima na yango, atikaki bango bákende epai ya nkolo na bango. Mpe bituluku ya bapunzi+ ya bato ya Siri ezongaki lisusu te na mokili ya Yisraele.24 Mpe nsima na yango, esalemaki boye: Bene-hadade mokonzi ya Siri ayanganisaki kaa na ye mobimba mpe amataki kozinga+ Samaria.25 Nsukansuka, nzala makasi ekɔtaki na Samaria;+ mpe talá! bazingaki yango kino motó ya mpunda+ ekómaki na ntalo ya shekele ya palata ntuku mwambe (80), mpe ndambo ya minei ya kabe ya nyɛi+ ya bibenga ezalaki na ntalo ya shekele ya palata mitano.26 Mpe esalemaki boye: ntango mokonzi ya Yisraele azalaki koleka likoló ya efelo, mwasi moko boye abelelaki ye mpe alobaki: “Ee nkolo na ngai mokonzi, bikisá!”+27 Bongo ye alobaki boye: “Soki Yehova abikisi yo te, epai wapi ngai nakozwa eloko ya kobikisa yo?+ nakozwa yango nde na esika ya kotutatuta mbuma to na ekamwelo ya vinyo to ya mafuta?”28 Mpe mokonzi alobaki na ye lisusu boye: “Likambo na yo nini?” Bongo ye alobaki ete: “Mwasi oyo alobaki na ngai: ‘Pesá mwana na yo ya mobali tólya ye lelo, mpe mwana na ngai ya mobali, tokolya ye lobi.’+29 Na yango, tolambaki+ mwana na ngai mpe tolei ye.+ Bongo na mokolo oyo elandaki, nalobaki na ye ete: ‘Pesá mwana na yo, tólya ye.’ Kasi ye, abombaki mwana na ye.”30 Mpe esalemaki boye: ntango kaka mokonzi ayokaki maloba ya mwasi wana, na mbala moko apasolaki+ bilamba na ye; mpe lokola azalaki koleka likoló ya efelo, bato bamonaki, mpe talá! alataki ngɔtɔ na nse ya bilamba na ye.31 Bongo alobaki lisusu boye: “Tiká Nzambe asala ngai bongo mpe abakisa yango, soki motó ya Elisha mwana ya Shafate etikali na nzoto na ye lelo!”+32 Mpe Elisha afandaki na ndako na ye, mikóló mpe bafandaki elongo na ye,+ ntango mokonzi atindaki moto. Liboso momemi-nsango akɔta epai na ye, ye alobaki na mikóló boye: “Bomoni ndenge mwana oyo ya mobomi-bato+ atindi moto mpo na kolongola motó na ngai? Bókeba: ntango kaka momemi-nsango yango akokóma, bókanga porte, mpe bótindika ye na porte. Lokito+ ya makolo ya nkolo na ye ezali nsima na ye te?”33 Ntango azalaki naino koloba na bango, talá, momemi-nsango yango ye wana azali kokita epai na ye, mpe mokonzi alobaki boye: “Talá, oyo ezali mpasi monene euti na Yehova.+ Mpo na nini nazela lisusu Yehova?”+


text:
MOKAPO 9
Yesu akoli na Nazarete
LIBOTA YA YOZEFE MPE MARIA EKÓMI MONENE
YESU AYEKOLI MOSALA
Yesu akoli na Nazarete, engumba moko moke. Ezali na nɔrdi, na bangomba ya etúká moko na nkombo Galile, na wɛsti ya laki moko monene babengi Mbu ya Galile.
Ntango Yesu azali na mbula soki mibale, Yozefe ná Maria balongwe na ye na Ezipito mpe bayei na ye awa. Emonani ete na ntango wana, azalaki mwana na bango kaka moko. Nzokande na nsima, baleki na ye mosusu babotami: Yakobo, Yozefe, Simo mpe Yudasi. Yozefe ná Maria baboti mpe bana basi, to bandeko ya Yesu ya basi. Ya solo, Yesu azali na baleki soki motoba.
Yesu azali mpe na bandeko mosusu. Tosili koyeba makambo etali Elizabeti ná mwana na ye Yoane. Afandaka mosika mpenza na sudi, na Yudea. Salome oyo emonani ete azali leki ya Maria mpe mama-leki ya Yesu azali kofanda penepene na Galile. Mobali ya Salome nkombo na ye Zebede. Emonani ete bana na bango mibale, Yakobo ná Yoane, bazali bandeko ya Yesu ya liboso. Toyebi te soki Yesu azalaki kolekisa ntango mingi elongo na bandeko yango ntango bazali kokola, kasi nsukansuka bakómi baninga na ye ya motema mpe bantoma na ye.
Yozefe asengeli kosala mosala makasi mpo na kosunga libota na ye oyo ekómi monene. Azali mosali-mabaya. Yozefe abɔkɔli Yesu lokola mwana na ye mpenza, yango wana Yesu azali kobengama “mwana ya mosali-mabaya.” (Matai 13:55) Yozefe alakisi Yesu mosala ya mabaya, mpe mwana yango ayekoli mosala yango malamu mpenza. Kutu na nsima, bato bakómi kobenga Yesu: “Mosali ya mabaya.”—Marko 6:3.
Losambo ya Yehova ezali na esika ya liboso na libota ya Yozefe. Mpo na kotosa mobeko ya Nzambe, Yozefe ná Maria bazali koteya bana na bango makambo ya Nzambe ‘ntango bazali kofanda na ndako na bango mpe ntango bazali kotambola na balabala mpe ntango bazali kolala mpe ntango bazali kolamuka.’ (Kolimbola Mibeko 6:6-9) Lokola sinagoga moko ezali na Nazarete, tokoki mpenza kondima ete Yozefe azalaki mbala na mbala komema libota na ye kuna mpo na kosambela. Elobamaki na nsima ete Yesu akendaki na sinagoga “ndenge amesanaki kosala na mokolo ya sabata.” (Luka 4:16) Libota ezali mpe koyoka esengo makasi ntango bazali mbala na mbala kosala mobembo na tempelo ya Yehova na Yerusaleme.


text:
Narmer, oyo ayebanaki lisusu na kombo ya Aha, to pe, ya Menes azalaki faraon ya liboso ya Kemet. Bonkumu mibale ya liboso eyebanaki na kombo ya Tiniti.
Mboka-mokonzi ya Tiniti ezalaka bongo engumba ya Tisi. Tisi ezali pembeni ya engumba Abydos. Malita ya bafaraon nyonso ya bonkumu ya liboso pe ndambo ya malita ya bafaraon ya bonkumu ya mibale bamonaki yango na Abydos.
Ezalaki na tango ya bokonzi ya Fraraon Djer, moko ya mokitani ya Narmer, nde bakelaki manaka (calendrier) ya kotanga mikolo kolanda moyi. Bakelaki yango po bazalaki na posa ya koyeba tango nini ya malamu po na kosala bilanga, pe tango nini ya mabe. Bakoko na biso balandaki na bokebi ndenge mayi ya ebale Nile emataka pe ekitaka, ezala na tango ya mvula, ezala na tango ya elanga.
Esaleli oyo eyebanaki na Bikolo nyonso ya bato mwindu na Afrika. Kasi na Kemet nde esika banganga ya Nzambe pe ya Mayele ya Fraron Djer nde bakomaki manaka yango koyeba mokolo mobu ekobanda pe mokolo mobu ekosuka. Bazalaki pe kotala ndenge moyi ezalaki kotambola.
Lisapo ya bakoko ezali pe lisusu koloba ete, Faraon Djer asalaki bitumba na Ekolo Nubia, (lelo oyo na Soudan), na Lybie pe na Sinaï, yang ope na tango wana, bikolo misusu ya Bato mwindu.
br> Faraon ya suka ya eleko ya Tiniti ezalaki bongo Kasekemwi oyo abalaki Nimatapi, mama na Faraon Djoser. Mobandisi ya bonkumu ya Kemet ya kala. Kasekemwi alendisaki bokasi pe mabongisi ya Ekolo Kemet.


text:
ELOBELI TITRE YA EZIPELI
Ozali na bokonzi likoló ya bomoi na yo?
NTANGO ozalaki mwana moke, ozalaki kokana kosala nini na bomoi na yo? Mbala mosusu okanaki kobala, kobakisa lisusu mayele na mosala moko boye to kosala mosala oyo osepelaka na yango mpenza. Kasi, makambo etambolaka ntango nyonso te ndenge tokanaka. Makambo oyo tokanaki te ekoki kobongola nyonso oyo tokanaki. Yango nde ekómelaki Anja, Delina ná Gregory.
Bazwaki Anja, oyo afandaka na Allemagne na maladi ya kanser ntango azalaki na mbula 21 mpe sikoyo akɔtá ndako.
Delina, oyo afandaka na États-Unis, abɛlaka maladi moko na bɔɔngɔ oyo babengi dystonie. Longola yango, abatelaka bandeko na ye misato oyo bazali bibɔsɔnɔ.
Gregory, oyo afandaka na Canada, abɛlaka maladi ya makanisi.
Atako bazali na mikakatano wana, Anja, Delina mpe Gregory balongaka kozala na bokonzi likoló ya bomoi na bango. Ndenge nini?
Lisese moko ya Biblia elobi boye: “Omonisi ete olɛmbi nzoto na mokolo ya mpasi? Nguya na yo ekozala moke.” (Masese 24:10) Liteya ezali polele: Ndenge ya kotalela makambo ezali na ntina mingi. Soki okómi komitungisa mingi mpo na likambo oyo ekómeli yo, okokoka te kozwa bikateli oyo ekoki kosalisa yo, kasi soki obungisi elikya te, ekozala pɛtɛɛ ozwa bikateli ya malamu mpe ozala na mwa esengo ata soki ozali na mikakatano.
Tótala ndenge yango emonani na bomoi ya Anja, Delina mpe Gregory.


text:
Biyano na mituna ya Biblia
Nini etindaka bato mingi bándima ete Mozalisi azalaka?
Eleki sikoyo bambula soki 3 000, powɛti moko akomaki boye: “Nasalami na ndenge moko ya kokamwa, na ndenge moko ya nsɔmɔ.” (Nzembo 139:14) Soki okanisi ndenge oyo mwana abandaka na mwa selile moko ya moke na libumu ya mama, yango ekamwisaka yo te? Bato mingi bamonaka mpenza ete Mozalisi moko nde akelá bikelamu nyonso ya bomoi.—Tángá Nzembo 139:13-17; Baebre 3:4.
Nzambe oyo akelá likoló mpe mabele oyo tofandi, akelá mpe bomoi. (Nzembo 36:9) Asololaki na bato mpe ayebisá biso makambo etali ye.—Tángá Yisaya 45:18.
Toutá nde na banyama?
Nzoto na biso ekokani na oyo ya banyama na makambo mingi. Kasi ezali bongo mpo Mozalisi akelá bato ná banyama mpo báfanda na mabele. Asalelaki nyama te mpo na kokela moto ya liboso kasi nde putulu ya mabele.—Tángá Ebandeli 1:24; 2:7.
Bato bakeseni na banyama na makambo mibale ya ntina mingi. Ya liboso, bato bazali na likoki ya koyeba, kolinga mpe kotosa Mozalisi. Ya mibale, Nzambe akelá bato mpo bázala na bomoi ya seko, kasi ezali bongo te mpo na banyama. Kasi lelo bato nyonso bakufaka mpo moto ya liboso aboyaki litambwisi ya Mozalisi.—Tángá Ebandeli 1:27; 2:15-17.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Mitángo 15:1-41
15 Mpe Yehova alobaki lisusu na Moize ete:2 “Lobá na bana ya Yisraele, mpe osengeli koyebisa bango ete: ‘Nsukansuka, ntango bokokɔta na mokili, na bisika oyo bokofanda, oyo nazali kopesa bino,+3 mpe bosengeli kopesa Yehova+ likabo oyo etumbami na mɔtɔ, likabo ya kotumba+ to mbeka mpo na kosala elako moko monene to ya bolingo+ to na bafɛti+ na bino na bileko oyo etyamá, mpo na kosala ete yango ebimisa nsolo moko ya kokitisa Yehova motema,+ likabo oyo euti na etonga ya bangɔmbɛ to na etonga ya bampate,4 moto oyo azali kopesa likabo na ye asengeli mpe kopesa Yehova likabo ya mbuma ya farini ya malamu,+ moko ya bandambo zomi ya efa, oyo emwangisami moko ya bandambo minei ya hini ya mafuta.5 Mpe okopesa vinyo likabo ya masanga,+ moko ya bandambo minei ya hini, nzela moko na likabo ya kotumba to mpo na mbeka ya mwana-mpate mokomoko ya mobali.6 To mpo na mpate-mobali moko, okopesa likabo ya mbuma ya mibale ya bandambo zomi ya farini ya malamu, oyo emwangisami moko ya bandambo misato ya hini ya mafuta.7 Mpe okopesa vinyo likabo ya masanga, moko ya bandambo misato ya hini, mpo ezala nsolo moko ya kokitisa Yehova motema.8 “‘Kasi soki okopesa nyama moko ya mobali oyo euti na etonga ya bangɔmbɛ mpo ezala likabo ya kotumba+ to mbeka mpo na kosala elako+ moko monene to bambeka ya boyokani epai ya Yehova,+9 basengeli mpe kopesa, nzela moko na nyama yango ya mobali oyo euti na etonga ya bangɔmbɛ, likabo ya mbuma+ oyo esalemi na misato ya bandambo zomi ya farini ya malamu, oyo emwangisami hini moko ya mafuta kabolá na mibale.10 Mpe okopesa vinyo likabo ya masanga,+ hini moko kabolá na mibale, mpo ezala likabo etumbami na mɔtɔ, ya nsolo moko ya kokitisa Yehova motema.11 Ndenge wana nde bakosala mpo na ngɔmbɛ-mobali mokomoko to mpo na mpate-mobali mokomoko to mpo na nyama moko kati na bana-mpate ya mibali to kati na bantaba.12 Ezala motángo nini oyo bokopesa, ndenge wana nde bokosala mpo na mokomoko engebene motángo na yango.13 Mwana-mboka nyonso akopesa yango ndenge wana ntango akopesa likabo oyo etumbami na mɔtɔ, ya nsolo moko ya kokitisa Yehova motema.+14 “‘Mpe soki mopaya oyo afandi mopaya epai na bino to moto oyo azali na kati na bino na boumeli ya mabota na bino, mpe soki asengeli kopesa likabo oyo etumbami na mɔtɔ, ya nsolo moko ya kokitisa Yehova motema, kaka ndenge bokosala, ye mpe akosala bongo.+15 Bino bato ya lisangá mpe mopaya oyo azali kofanda mopaya, bokozala na mobeko kaka moko.+ Ekozala mobeko mpo na ntango oyo etyami ndelo te na boumeli ya mabota na bino. Moto oyo afandi mopaya akozala ndenge moko lokola bino liboso ya Yehova.+16 Mobeko ekozala kaka moko mpe ekateli ya lisambisi kaka moko mpo na bino mpe mpo na mopaya oyo azali kofanda mopaya elongo na bino.’”+17 Mpe Yehova alobaki lisusu na Moize ete:18 “Lobá na bana ya Yisraele, mpe osengeli koyebisa bango ete: ‘Ntango bokokɔta na mokili epai nazali komema bino,+19 ekosalema mpenza boye: ntango bokolya mampa ya mokili yango,+ bokopesa Yehova likabo.20 Bokopesa likabo na bino ya bagato basalá lokola lopɛtɛ oyo esalemi na farini ya liboso ya mbumambuma oyo euti na mbuma na bino ya liboso.+ Bokopesa yango ndenge bopesaka likabo ya esika ya kotutatuta mbuma.21 Bokopesa Yehova likabo ya mwa ndambo ya farini na bino ya liboso ya mbumambuma oyo euti na mbuma na bino ya liboso, na boumeli ya mabota na bino.22 “‘Sikoyo soki bosali libunga mpe bosaleli te mitindo+ oyo nyonso, oyo Yehova alobi na Moize,23 mitindo nyonso oyo Yehova apesi bino na nzela ya Moize, banda na mokolo oyo Yehova apesaki mitindo, mpe na nsima na mabota na bino,24 ekosalema mpenza boye: soki yango esalemi, na nko te, mosika na miso ya liyangani, liyangani mobimba esengeli kopesa mwana-ngɔmbɛ moko ya mobali lokola likabo ya kotumba mpo ezala nsolo moko ya kokitisa Yehova motema, ná likabo na yango ya mbuma ná likabo na yango ya masanga ndenge basalaka,+ mpe mwana-ntaba moko lokola likabo mpo na lisumu.+25 Mpe nganga-nzambe asengeli kozipa masumu+ ya liyangani mobimba ya bana ya Yisraele, mpe basengeli kolimbisa bango yango; mpamba te ezalaki libunga,+ mpe bango, ɛɛ bango, bamemaki lokola likabo na bango likabo oyo batumbeli Yehova na mɔtɔ mpe likabo na bango mpo na lisumu liboso ya Yehova mpo na libunga na bango.26 Mpe liyangani mobimba ya bana ya Yisraele ná mopaya oyo azali kofanda mopaya na kati na bango basengeli kolimbisama+ libunga yango, mpo bato yango nyonso basalaki na nko te.27 “‘Mpe soki molimo moko asali lisumu na nko te,+ asengeli kopesa ntaba-mwasi, oyo ezali na mbula na yango ya liboso, lokola likabo mpo na lisumu.+28 Mpe nganga-nzambe asengeli kozipa masumu ya molimo oyo asali libunga na lisumu moko boye, na nko te, liboso ya Yehova, mpo na kozipa yango, mpe basengeli kolimbisa ye yango.+29 Mpo na mwana-mboka kati na bana ya Yisraele mpe mpo na mopaya oyo azali kofanda mopaya na kati na bango, mobeko ekozala kaka moko mpo na bino mpo na likambo moko oyo esalemi na nko te.+30 “‘Kasi molimo oyo azali kosala likambo moko boye na nko,+ ezala mwana-mboka to moto oyo afandi mopaya, oyo azali kotuka Yehova,+ molimo yango asengeli kolongolama na kati ya bato na ye.+31 Lokola atyoli+ nde liloba ya Yehova mpe abuki+ nde mobeko na ye, molimo yango asengeli mpenza kolongolama.+ Libunga na ye ezali likoló na ye.’”+32 Wana bana ya Yisraele bazalaki naino na esobe, mokolo moko bakutaki mobali moko azali kolɔkɔta nkoni na mokolo ya sabata.+33 Bongo baoyo bakutaki ye azali kolɔkɔta nkoni bamemaki ye epai ya Moize ná Arona mpe epai ya liyangani mobimba.34 Bongo batyaki ye esika moko boye,+ mpo eloko oyo basengelaki kosala ye eyebisamaki sikisiki te.35 Na nsima, Yehova alobaki na Moize ete: “Mobali yango asengeli mpenza kobomama,+ liyangani mobimba esengeli kobamba ye mabanga na libándá ya kaa.”+36 Na yango, liyangani mobimba ememaki ye na libándá ya kaa mpe ebambaki ye mabanga mpe akufaki, kaka ndenge Yehova apesaki Moize mitindo.37 Mpe Yehova alobaki na Moize lisusu likambo oyo:38 “Lobá na bana ya Yisraele, mpe osengeli koyebisa bango ete basengeli komisalela ndelo ya malendamalenda na nsɔngɛ ya bilamba na bango na boumeli ya mabota na bango, mpe basengeli kotya nsinga ya bulé na likoló ya ndelo yango ya malendamalenda ya nsɔngɛ ya elamba,+39 ‘Mpe yango esengeli kozala ndelo ya malendamalenda mpo na bino, mpe bosengeli komona yango mpe kokanisa mibeko+ nyonso ya Yehova mpe kosalela yango, mpe bosengeli te kolanda mitema na bino ná miso+ na bino, oyo bozali kolanda na pite.+40 Ezali mpo bókanisa mpe bótosa mpenza mibeko na ngai nyonso mpe bózala mpenza basantu liboso ya Nzambe na bino.+41 Ngai Yehova Nzambe na bino moto nabimisi bino na mokili ya Ezipito mpo namonisa ete nazali Nzambe na bino.+ Ngai nazali Yehova Nzambe na bino.’”+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Masese 30:1-33
30 Maloba ya Agure mwana ya Yake, maloba ya kilo.+ Maloba ya mobali makasi epai ya Itiele, epai ya Itiele mpe Ukale.2 Mpo ngai nazali zoba koleka moto mosusu nyonso,+ mpe nazali na mayele ya bomoto te;+3 mpe nayekoli bwanya te;+ mpe boyebi ya Oyo Aleki Bosantu, nayebi yango te.+4 Nani amatá na likoló mpo akita?+ Nani ayanganisá mopɛpɛ+ na tandu ya mabɔkɔ na ye mibale? Nani alíngá mai na elamba?+ Nani atɛlɛmisá bansuka nyonso ya mabele?+ Nkombo+ na ye nani mpe nkombo ya mwana na ye nani, soki oyebi?+5 Liloba nyonso ya Nzambe ezali pɛto.+ Ye azali nguba mpo na baoyo bazali kozwa ekimelo epai na ye.+6 Kobakisa eloko te na maloba na ye,+ noki apamela yo, mpe noki omonana moto ya lokuta.+7 Nasɛngi yo makambo mibale.+ Kopimela ngai yango te liboso nakufa.+8 Longolá mosika na ngai bokosi mpe liloba ya lokuta.+ Kopesa ngai bobola te, bomɛngo mpe te.+ Tiká nalya bilei oyo esengeli na ngai,+9 noki natonda mpe nawangana yo+ mpe naloba: “Yehova nde nani?”+ mpe noki nakóma na bobola mpe nayiba mpenza mpe nasambwisa nkombo ya Nzambe na ngai.+10 Kokosela mosaleli makambo epai ya nkolo na ye te,+ noki alakela yo mabe, mpe noki omema ngambo.+11 Libota mosusu ya bato balakelaka tata na bango mabe mpe bapambolaka ata mama na bango te.+12 Libota mosusu ya bato bazali pɛto na miso na bango moko+ kasi basukolá bango nyɛi na bango te.+13 Libota mosusu ya bato miso na bango ekómi lolendo mpenza! mpe miso na bango oyo ezali kongɛnga etombwani.+14 Libota mosusu ya bato mino na bango ezali mipanga mpe mikuwa ya mbanga na bango ezali bambeli ya koboma nyama,+ mpo na kolya bato ya mpasi ete básila na mabele mpe mpo babola bálongwa na kati ya bato.+15 Nsonzo ezalaka na bana basi mibale oyo babelelaka: “Pesá! Pesá!” Ezali na biloko misato oyo etondaka te, minei oyo elobaka te ete: “Ekoki!”16 Nkunda*+ mpe libumu oyo ekangamá,+ mabele oyo etondaka mai te,+ mpe mɔtɔ+ oyo elobaka te ete: “Ekoki!”+17 Liso oyo ezali kosɛka tata mpe ezali kotyola botosi epai ya mama+—bayanganga ya lobwaku ya mokɛli ekotɔbɔla yango mpe bana ya mpongo bakolya yango.18 Makambo misato ekamwisi ngai mingi koleka, mpe minei nazali kokoka koyeba te:19 nzela ya mpongo na likoló, nzela ya nyoka likoló ya libanga, nzela ya masuwa na katikati ya mbu+ mpe nzela ya mobali makasi elongo na moseka.+20 Talá nzela ya mwasi ya ekobo: alei mpe apangwisi monɔkɔ na ye mpe alobi: “Nasali mabe moko te.”+21 Mabele eningani mpo na makambo misato, mpe mpo na minei ekoki kokanga motema te:22 mpo na moombo ntango akómi koyangela,+ mpe moto ya zoba ntango azali na bilei oyo ekoki na ye;+23 mpo na mwasi oyo bayiná ntango azwami na libala,+ mpe mosaleli ya mwasi ntango abɔtɔli nkolo na ye ya mwasi esika.+24 Biloko minei ezali ya mike koleka na mabele, kasi ezali na bwanya ya lɔɔmbi:+25 bafurmi ezalaka libota moko makasi te,+ atako bongo ebongisaka bilei na yango na eleko ya molunge;+26 basimbiliki ya mabanga+ ezali libota moko ya nguya te, atako bongo etyaka ndako na yango likoló ya libanga;+27 mayoyo+ ezalaka na mokonzi te, atako bongo ebimaka yango nyonso bituluku bituluku;+28 monselekete babengi jeko+ ekangaka biloko na mabɔkɔ na yango mpe ezalaka na ndako monene ya mokonzi.29 Biloko misato, ndenge na yango ya kotambola ezalaka kitoko, mpe minei, ndenge na yango ya kokende ezalaka kitoko:30 nkɔsi, oyo ezali na nguya koleka banyama mosusu mpe oyo ezongaka nsima liboso ya eloko moko te;+31 mbwa ya mbangu to ntaba ya mobali, mpe mokonzi oyo azali kokamba etuluku ya basoda ya bato ya ekólo na ye.+32 Soki osali na bozoba na ndenge omitomboli,+ mpe soki otye makanisi na yo na likambo yango, tyá lobɔkɔ na monɔkɔ.+33 Mpo kobɛtabɛta miliki ebimisaka manteka, mpe kofinafina zolo ebimisaka makila, mpe kokangakanga nkanda nde ebimisaka koswana.+


text:
BOMOI YA BAKRISTO
Ntango nini nakosɛnga lisusu mosala ya mobongisi-nzela mosungi?
Tempelo oyo Ezekiele amonaki na emonaneli emonisi ete basaleli ya Yehova bakopesa makabo ya bolingo. Ndenge nini mokomoko na biso akoki kopesa mbeka ya lisanzoli?—Ebr 13:15, 16.
Kokóma mobongisi-nzela mosungi ezali lolenge moko ya malamu mpenza ya kosala yango. Mobu ya mosala 2018 ezali na basanza mingi oyo ezali na mikolo ya pɔsɔ mpe ya lomingo mitano. Yango ekosalisa mingimingi baoyo bakendaka misala mokolo mobimba mpe basakolaka mingi kaka na mikolo ya pɔsɔ to ya lomingo. Longola yango, basakoli bakoki kopona kosala ngonga 30 to 50 na sanza ya misato mpe ya minei mpe na sanza oyo mokɛngɛli ya zongazonga ayei kotala lisangá.
Bongo soki makambo ya bomoi epesi biso nzela te ya kosala mosala ya mobongisi-nzela mosungi? Tokoki mpenza kosala makasi mpo na kobongisa lolenge na biso ya kosakola to mpe kobakisa milende na mosala yango. Ata soki makambo ya bomoi na biso ezali ndenge nini, tiká ete bolingo mpo na Yehova etinda biso tópesa ye oyo eleki malamu na mobu ya mosala 2018!—Hos 14:2.
TALÁ VIDEO NA LISALISI YA YEHOVA, NAKOKI KOSALA NYONSO, MPE PESÁ BIYANO NA MITUNA OYO:
Nini etindaka ndeko Sabina asala mingi na mosala ya Yehova?
Ndenge nini ndakisa ya ndeko Sabina elendisi yo?
Na mobu ya mosala 2018, okoki kosɛnga mosala ya mobongisi-nzela mosungi na sanza nini?


text:
Alain Mpela
Alain Mpela azali moyémbi ya Kongó-Kinsásá.
Etápe
Bomoi[kokoma | kobɔngisa mosólo]
Alain Mpela yoka abotama na mobu 1971[1]. Azali moko ya bayémbi ya Wenge Musica BCBG . Ayébani mpé na kombo ya "Afande", "Motswa", "Tshakulenda "[2]. Azali yaya ya Gecko bouro Mpela.
Palaki na ba nzémbo[kokoma | kobɔngisa mosólo]
Na lingomba ya Wenge Musica[kokoma | kobɔngisa mosólo]
- "Promesse Bouboule" nzémbo ya mitano na (Les anges adorables Vol.2)
Na Lingomba ya Wenge BcBg[kokoma | kobɔngisa mosólo]
- "Procès Mambika" nzémbo ya mitano na palaki ya (Titanic)
Na Bato misusu[kokoma | kobɔngisa mosólo]
- "Mortal Kombat" na léki nayé Gecko Mpela.
Ya yé moko[kokoma | kobɔngisa mosólo]
- Intifada[3]
Bilili[kokoma | kobɔngisa mosólo]
- Plaisir Acoustique
Mazita o libanda[kokoma | kobɔngisa mosólo]
Mituya ya miké[kokoma | kobɔngisa mosólo]
- ↑ Eténi ya Bomoi ya Alain Mpela na afromonréal
- ↑ Kombo ya Alain mpela na allafrica
- ↑ Botéki ya palaki ya Intifada na site ya universrumbacongolaise.com


text:
Retour au blog Music de ndombolhino-music
Visiteur, Posté le mardi 12 février 2013 08:47
Soit disant mopao boss il manque papier mouchoir !
VK, Posté le vendredi 08 février 2013 21:47
ELOKO EZO KAMUISA TRIBALISME OYO EKOTI NA DIASPORA MAIS EBELE BOZALI KOYA KOWANGANA YANGO AWA SOIT DISANT BOLINGI TE EKOLO MUSUSU ELOBA LIKAMBO MOKO BINO BA COMBATTANTS YA INTERNET BO TANGA MALAMO BISO TOZA DIASPORA TOLOBI BOYE NA HAINE OYO BINO BOYE NAYANGO BOYEBA EKOSUKELA BINO MABE POURKOI TO REMARQUER TRIBALISME
1. TOMONAKI JB MPIANA NA EUROPE ATAMBOLI NA BA METRO AKOTI MA SHOPS MUTU MOKO ALOBI ELOKO TE , PO EZA DROIT NAYE MAIS TANGU EKOMI TOUR YA WERRASON BINO BA TRIBALISTES BOBIMI PONA KO MENACER AGGRESSER, ET INSULTER. MAIS YE PE AZA NDEKO NANBINO LOKOLA JB. MPIANA OU BIEN RAISON BOSALI YANGO PO WERRASON AZA MUTU YA BANDUNDU ET NON YA KASSAI
2.BINO BANA BA TRIBALISTES ET FANATIQUE DE JB ET DE FERRE ET FALLY COMBATTANTS FERRE AWUTI KOBETA CONCERT ACCOUSTIC BOLOBI ELOKO TE PONA NINI???
3.FALLY ABETI SI MATCH SOKI YA SOLO BOZALAKI NA POSA YA ACTION POURKOI BO BIMI TE BO PROTESTER ???
NB: BINO BA TRIBALISTES DICTATEURS NA BA AGGRESSION BOZALI KOSALA BATU GRATUITEMENT NA BA INSULTS, VIOLANCES, INTIMIDATIONS ET BA MAL GAME NIONSO BOYEBA QUE LA LOI DU KARMA EKOZUA BINO MOKO MOKO, ERREUR EZALAKA ELENGI TANGO BOZO SALA YANGO BATO EBELE, MAIS LIKAMA EZUAKA KAKA MOTO YEMOKO BOKEBA , BAKOKO BAZO KEBISA BINO
EKOMI NINI???? MUTU NA DIASPORA AKOKI KOLOBA LISUSU TE ??? BO PRENDRE BATU EN HOTAGE TO NINI???
BINO BA TRIBALISTES OYO BOZALI KO BOMBANA NA SIMA YA COMBAT TOYEBI BA POSA NA BINO PRIMO EZA EBONGA TO POUVOIR NA CONGO BOKIMISI BATU EBELE NA COMBAT PONA MAKAMBO NA BINO YA MABE . BOYEBA DIASPORA EBOYI KO S'ADHERER NA UDPS .
DIFERRENCE EZA YA MAKASI ENTRE BISO NA BINO .BISO TOZALI KOBUNDA PAS POUR TSHISEKEDI MAIS POUR LA LIBERTER DU PEUPLE KONGO. EPUIS BINO BA TRIBALISTES ET FANATIQUE DE TSHISEKEDI ESENGELI BOYEBA, NA PROPHECY YA KIMBANGU TSHISEKEDI AZA TE DONC BO CHANGER VISION.BOKO BEBISA B'ENERGY NA BINO PAMBA BOTIA TEMBE NA BANKULU TE BAKOKO BASI BALOBI
TRAITE DE NICE KAKA BINO BA TRIBALISTES CETTE FOIS SI NA BABBIBLE BOKE KO SIGNER NIONSO PONA KOTEKA MBOKA NIONSO PONA BOTIA NDEKO NABINO NA EBONGA MBOKA BOZO TEKA BAKOKO BABANDELA YANGO BAKUNDAMA KUNA EBELE BOKOMA KUTU ATA BISIKA YANGO TE , BOZALI KO MONA LELO LOBI TE BA MISSION BINO NIONSO EKOSIMBA TE NA KOMBO YA BAKOKO NA KOMBO YA MFUMU KIMBANGU
BINO BA TRIBALISTES ,AGGRESSEURS, BA POLITRIKCIENS, BA ANTI MOYINDO, BA ANTI KONGO BA AGGRESSEURS YA BENA KONGO. BOKOLONGA TE NA KOMBO YA BANKULU , BA KOKO ,MFUMU VITA KANGA , YAYA MAFUTA , YAYA NZINGA, YAYA KIMPA VITA , KOKO NGOBILA, KOKO SELEMBAWU, MBUTA KASA, MBUTA MATSUA,KOKO MUATA, MFUMU KIMBANGU MFUMU KIMBANGU MFUMU KIMBANGU NA NZELA YA MAYI YA MOTO YA MABELE PE YA MOPEPE. AMEN RA
INGETA INGETA INGETA
.
Visiteur, Posté le vendredi 08 février 2013 21:45
KOFFI MAIS YO OKIMA KA AWA LELO OKOMI KOLOBA QUE OKO SILISA COMBAT KIEEE OPAKATA NA AEROPORT
Visiteur, Posté le vendredi 08 février 2013 19:14
KOFFI AZALAKA MATUMBOLI MAIS NA KAKOL TE
Visiteur, Posté le vendredi 08 février 2013 13:39
eza journaliste atangi kombo wana, ye pona mawa nde azo repondre, kutu aza motema malamu,ezala bato batakaki ye to ye abandaki, conceil nde alingaki apesa biso nabiso ba congolais totika kobomana tozongisa ki bu civilisee pe ba responsable
Visiteur, Posté le vendredi 08 février 2013 03:58
MAIS ATANGI KOMBO YA KAKOL,PE ELAKISI QUE AZO SEPELA.
Visiteur, Posté le mercredi 06 février 2013 17:42
oyo azo loba boye na page elandi ya se awa keba respect na mopao yo
Visiteur, Posté le mercredi 06 février 2013 06:32
Vieux oyo Mopao aza vraiment liboma,pourquoi akoki koloba que peut etre Kakol mutu atumolaki ba combattants soki to tali mingi ya ba yembi bazo sepela na ndenge bazali ko interdior Werra,pcq bayebi force,tokoki ko wangana mais veriter eyebani.
Vivi, Posté le mardi 05 février 2013 23:48
Mais oyo eza likambobya kokamua lisolo ya mopao kombo ya werrason pona nini???
Visiteur, Posté le mardi 05 février 2013 23:46
tribalisme ttibalisme tribalisme etikali kaka boloba soki oza mutu ya bandundu mpangi koya lisusu poto te
Visiteur, Posté le mardi 05 février 2013 23:45
NZAMBE AMONAKA NIONSO PE BA PROJETS YA MABE CONTRE MUANA OYO YE ALINGAKA EKOSIMBAKA JAMAIS NZAMBE AKOBUNDELA WERRA BOKO KWEYA
Visiteur, Posté le mardi 05 février 2013 15:58
il parait que president Sassou a proposer na Werra natonalite ya congo brazza,bolobi nini?wana ba combattants bako zanga raison.
Visiteur, Posté le mardi 05 février 2013 14:26
ba kotisa ye na ki combattant ,ba ndima akota, yeee ako combattre bien politique wanai,heeee koffi akomi kosokola maboko epayi kabila po asundola ye, kabila keba,na bombe nuclaire akopanza mabe,po akokoka ango surtout soki aleli na mineur melancolique ya pasi ya congo, ,naya ba ndeko na etranger, kabila akufi, muana mosusu ya mboka aya ko diriger
Visiteur, Posté le mardi 05 février 2013 13:22
neti kaka soki aye awa akosenga pardon ndenge ayembaki vote ya kabila ezalaka erreur mutu nionso asalaka erreur akanisaki ekolekela boye te na mutu ango ndenge aza donc mille pardon pona ba combattant , peut etre ye pe akobaluka akoma combattant azo ya ata ba bagarre eza mais akokota kikombattant
Visiteur, Posté le mardi 05 février 2013 07:50
tika ko finga mopao po ye aleki bango tout ba musicien ya rdc na koyemba na image na ba fan
Visiteur, Posté le mardi 05 février 2013 02:48
Curieux,Koffi olomide yewana akopesa Single ya Cyndi titre M23,mais soki ezalaka Werra mbele ba comm e battre record
Visiteur, Posté le lundi 04 février 2013 16:41
tata lokola yo 54 ans musala nayo ya kotanga kaka kombo ya werra esi toyebi bino boza na sima ya combattant mpo bo combattre werra mais nzambe ye moko ayebi nyoso . tala kaka werra le big boss aleki bino nyoso na bongo tembe eza te bino moko boyebi koffi libolo ya mama na yo
Visiteur, Posté le lundi 04 février 2013 15:48
Depuis Werra apesa ba combattants lupemba, mutu ekoma Kaka po ba tya ye ka, faut a tanga kombo ya Werra. Parlez de Koffi et oubliez Werra. Bo sala ba vie na bino bo tika ye a pema. Sans Werra, le combat n'existerait pas, mpe n'existe pas. Soki Werra na kakol ba Yaki te, mbele bo lingaki ko bêla liboma Awa bino ba combattant. Ko ya na ye epesi bino pseudo action. Po tel que de makake, vous êtes incapables de produire autre chose, que de courir derrière le cul de Werrason
Visiteur, Posté le lundi 04 février 2013 14:16
koffi aleki werra musikaaaaaaaaaaaaaa werra oyo face lokola masoko ya makaku papa zoba zoba
Visiteur, Posté le lundi 04 février 2013 10:02
loba bien kombo ya werra les congolais ya diaspora bayini yango lokola nyei toufi na w.c.yo nde ozali zoba tembe na peuple eza lokola nyei babendi mayi tiololo....
Design by lequipe-skyrock - Choisir cet habillage
Abonne-toi à mon blog ! (12 abonnés)


text:
Lisolo 86: Bato balandi monzoto
BOZALI komona monzoto oyo ezali kongɛnga, oyo moto moko alakisi yango mosapi? Monzoto yango emonanaki ntango balongwaki na Yerusaleme. Bato oyo bauti na Ɛsti, bayekolaka minzoto. Bazali na elikya ete monzoto yango ekolakisa bango esika moto moko ya ntina mingi azali.
Ntango bakómi na Yerusaleme, batuni ete: ‘Wapi mwana oyo akozala mokonzi ya Bayuda?’ “Bayuda” ezali nkombo mosusu ya Bayisraele. Bato yango balobi ete: ‘Tomonaki monzoto na ye ntango tozalaki na Ɛsti mpe toyei kosambela ye.’
Ntango Erode, oyo azali mokonzi na Yerusaleme ayoki nsango yango, ayoki nkanda. Alingi te ete mokonzi mosusu azwa esika na ye. Yango wana, abengisaki banganga-nzambe minene mpe atuni bango ete: ‘Epai wapi mokonzi oyo alakamaki asengeli kobotama?’ Bango balobi ete: ‘Biblia elobi ete na Beteleme.’
Bongo Erode abengi bato yango oyo bauti na Ɛsti mpe ayebisi bango ete: ‘Bókende koluka mwana yango. Soki bomoni ye, bóya koyebisa ngai. Ngai mpe nalingi nakende kosambela ye.’ Nzokande, Erode alingaki nde koboma ye.
Bongo monzoto yango ekei na Beteleme liboso ya banganga-minzoto yango, mpe ekei kotɛlɛma esika mwana yango azali. Ntango bakɔti na ndako, bamoni Maria ná Yesu. Babimisi makabo oyo bayei na yango, bapesi Yesu. Na nsima, Yehova akebisi bango na ndɔtɔ ete bázongela Erode te. Yango wana, bazongi na mokili na bango na nzela mosusu.
Ntango Erode ayoki ete bato yango oyo bautaki na Ɛsti bazongi epai na bango, ayoki nkanda makasi. Yango wana, apesi mitindo ete báboma bana mibali nyonso na Beteleme, banda na mbula mibale tii na nse na yango. Kasi Yehova akebisaki Yozefe na ndɔtɔ liboso, mpe Yozefe akamati mwasi na ye ná mwana, bakimi na Ezipito. Na nsima, ntango Yozefe ayoki ete Erode akufi, azwi Maria ná Yesu mpe bazongi na Nazarete. Kuna nde esika Yesu akolaki.
Nani abimisaki monzoto yango ya sika oyo ezalaki kongɛnga? Tóbosana te ete, nsima ya komona monzoto yango, bato wana bakendeki liboso nde na Yerusaleme. Satana Zabolo alingaki koboma Mwana ya Nzambe, mpe ayebaki ete Erode, moto oyo azali mokonzi na Yerusaleme, akoluka koboma ye. Yango emonisi polele ete Satana nde moto abimisaki monzoto wana.
Mituna
- Bato oyo ozali komona na elilingi bazali banani, mpe mpo na nini moko na bango azali kolakisa mosapi na monzoto oyo ezali kongɛnga?
- Mpo na nini Mokonzi Erode amitungisi, mpe asali nini?
- Monzoto wana oyo ezalaki kongɛnga ememi bato wana wapi, kasi mpo na nini bazongi na mboka na bango na nzela mosusu?
- Erode apesi mitindo nini, mpe mpo na nini apesi yango?
- Yehova ayebisi Yozefe asala nini?
- Nani abimisaki monzoto wana ya sika, mpe mpo na nini abimisaki yango?
Motuna mosusu
- Tángá Matai 2:1-23.
Ntango banganga-minzoto bayaki kotala Yesu, azalaki na mbula boni mpe azalaki kofanda wapi? (Mat. 2:1, 11, 16)


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Nzembo 92:1-15
Mondule, loyembo: mpo na mokolo ya sabata.92 Ezali malamu kopesa Yehova matɔndi+Mpe kobɛtɛla nkombo na yo mondule, Ee Oyo-Aleki-Likoló;+2 Mpo na koyebisa motema boboto na yo+ na ntɔngɔMpe bosembo na yo na butu,+3 Na ebɛtɛlo ya nsinga zomi mpe na ebɛtɛlo ya nsinga misato,+Na miziki oyo ezali kobɛta na nzɛnzɛ.+4 Mpo osepelisi ngai, Ee Yehova, mpo na mosala na yo;Mpo na misala ya mabɔkɔ na yo, nazali koganga na esengo.+5 Ee Yehova, misala na yo ezali mpenza minene!+Makanisi na yo ezali mozindo mingi.+6 Moto moko te oyo azangi mayele akoki koyeba yango,+Mpe zoba moko te akoki kokanga ntina na yango.+7 Ntango bato mabe bazali kobima lokola matiti+Mpe bato nyonso oyo basalaka makambo oyo eyokisaka mpasi bazali kokola,Ezali mpo básila nyɛɛ libela.+8 Kasi yo, Ee Yehova, ozali likoló mpo na libela.+9 Mpo talá! banguna na yo, Ee Yehova,+Mpo talá! banguna na yo bakokufa;+Bato nyonso oyo basalaka makambo oyo eyokisaka mpasi bakopanzana.+10 Kasi okotombola liseke na ngai lokola oyo ya ngɔmbɛ ya zamba;+Nakomipakola mafuta ya sika.+11 Mpe liso na ngai ekotala banguna na ngai na nse;+Matoi na ngai ekoyoka nsango ya baoyo bazali kotɛmɛla ngai, basali-mabe.12 Moyengebene akokola lokola nzete ya mbila;+Akokola lokola nzete ya sɛdrɛ na Libá.+13 Baoyo balonamá na ndako ya Yehova,+Na mapango ya Nzambe na biso,+ bango bakokola.14 Bakokoba kokola na ntango ya nsuki mpɛmbɛ,+Bakozala kaka mafutamafuta mpe bakokauka te,+15 Mpo na kosakola ete Yehova azali sembo.+Ye azali Libanga na ngai,+ epai na ye kozanga boyengebene ezali te.+


text:
1 TESALONIKA 1
1 Ngai polo, Silas mpe Timote, totindi mokanda oyo na Lingomba ya bandeko ya Tesalonika, baoyo bazali kati na Nzambe Tata mpe kati na Nkolo Yesu Kristo. Tika ete ngolu mpe kimia ezala na bino.
2 Tozongisaka matondi tango nyonso epai na Nzambe mpo na bino nyonso, tango totangaka kombo na bino na mabondeli na biso.
3 Pamba te, totikaka te kokanisa liboso na Nzambe Tata na biso, ndenge kondima na bino ezali kosala, mosala ya bolingo na bino, kokanga motema na bino oyo ezali kowuta na elikya ya makasi kati na Nkolo na biso Yesu Kristo.
4 Bandeko balingami na Nzambe, toyebi ete Nzambe apona bino,
5 pamba te Sango Malamu na biso ekomaki epai na bino na maloba kaka te, kasi ekomaki mpe na nguya elongo na Molimo Mosantu, mpe na elikya monene.Boyebi ezaleli oyo tozalaki na yango kati na bino; yango ezalaki mpo na bolamu na bino.
6 Mpe, bokomaki bamekoli na biso mpe ya Nkolo, pamba te boyambaki Liloba na kati ya minyoko mingi, elongo na esengo oyo ewutaki na Molimo Mosantu;
7 bokoma ndakisa epai ya bandimi nyonso na Masedwane mpe na Akayi.
8 Pamba te, Liloba ya Nkolo eyokanaki wuta epai na bino kaka na Masedwane mpe Akayi te; kasi sango ya kondima na bino kati na Nzambe esi'eyebani na bisika nyonso.Yango wana, tozali lisusu na tina te ya koloba ata likambo moko mpo na yango,
9 pamba te bango moko bazali koloba ete boyambaki biso malamu penza. Bazali mpe koyebisa ndenge boboyaki bikeko mpe botalaki Nzambe, mpo na kosalela Nzambe ya bomoi mpe ya solo,
10 mpe mpo na kozela wuta na Likolo Mwana na ye oyo asekwisaki kati na bakufi, Yesu, oyo azali kokangola biso na kanda oyo ezali koya.
1 TESALONIKA 2
1 Bandeko, bino moko boyebi ete koya na biso epai na bino ezalaki ya pamba te.
2 Sima ya kowuta konyokwama mpe kofingama na Filipi, ndenge boyebi yango, kasi na lisalisi ya Nzambe na biso, tozwaki molende ya koteya bino Sango Malamu na ye, na kati ya bitumba mingi.
3 Pamba te, mateya na biso evandaki likolo ya libunga te to mpe likolo ya makanisi mabe te, mpo tosalelaki yango na mayele ya lokuta te.
4 Nzokande, tolobaka lokola bato oyo Nzambe asi'andima mpo na kozwa mokumba ya koteya Sango Malamu. Tolukaka kosepelisa bato te kasi Nzambe, ye oyo atalaka mitema na biso.
5 Pamba te boyebi yango ete, naino tosalela maloba ya sukali te, ata mpe makanisi ya koluka kozwa mbongo na bino: Nzambe azali temwe na biso.
6 Mpe naino toluka te lokumu oyo ewutaka na bato, ata epai na bino, ata mpe epai ya bato mosusu.
7 Lokola tozali bapostolo ya Kristo, tokokaki kosenga bino bomema mokumba na bino, kasi tozalaki bato ya boboto na kati na bino, ndenge mama abatelaka bana na ye.
8 Mpo na bolingo monene oyo tozalaki na yango epai na bino, tosepelaki mingi penza kopesa bino kaka Sango Malamu ya Nzambe te, kasi kopesa bino mpe bomoi na biso, mpo bokomaki bandeko na biso ya bolingo.
9 Bandeko na ngai, bokanisa bapasi na biso mpe mosala ya makasi oyo tosalaki; tozalaki kosala mosala butu mpe moi, mpe toboyaki kozala mokumba epai ya moto ata moko na kati na bino, na tango tozalaki koteya bino Sango Malamu ya Nzambe.
10 Bino moko bozali batemwe, Nzambe mpe azali temwe, ete ezaleli na biso liboso na bino bandimi, ezalaki ya bosantu, ya bosembo, mpe oyo ezangaki mabe.
11 Pamba te, boyebi ndenge tozalaki liboso ya moto na moto na kati na bino: ndenge tata asalaka na bana na ye,
12 tolendisaki bino, tobondisaki bino, mpe tobondelaki bino, mpo bozala na bizaleli oyo ezali ya kokoka liboso na Nzambe, ye oyo abengaki bino na Bokonzi na ye mpe na nkembo na ye.
13 Yango wana biso mpe, tozongisaka matondi tango nyonso epai ya Nzambe, pamba te, tango boyambaki Liloba ya Nzambe, oyo boyokaki epai na biso, bondimaki yango lokola liloba ya bato te, kasi ndenge ezali penza, Liloba ya Nzambe, oyo ezali kosala kati na bino baoyo bosi'bondima.
14 Bandeko, pamba te, bosi'bokoma bamekoli ya mangomba ya Nzambe oyo ya Yudea, oyo ezali kati na Kristo Yesu. Bonyokwamaki epai ya bandeko na bino ya ekolo moko, ndenge moko mpe, mangomba wana enyokwamaki epai ya bayuda,
15 bango bato babomaki Nkolo Yesu na baprofeta, banyokolaki biso mpe. Basepelisaka Nzambe te mpe bazali banguna ya bato nyonso.
16 Bazali kokangela biso nzela mpo na koteya bato oyo bazali bayuda te, mpo ete babika. Na ndenge wana, bazali kaka kotondisa masumu na bango. Mpe suka na yango, kanda ya Nzambe ekweyeli bango.
17 Bandeko, mpo na biso, sima ya kokabwana na bino mpo na mwa tango moke, na nzoto kasi na makanisi te, mpe na posa monene oyo tozalaki na yango, tosalaki makasi mpo na komona bino.
18 Yango wana, tolingaki koya epai na bino; ngai moko Polo, namekaki yango mbala moko mpe mbala mibale - kasi Satana akangelaki biso nzela.
19 Pamba te, banani bazali elikya na biso, banani bazali esengo na biso, to mpe banani bazali ekoti ya lokumu oyo biso tokozwa na yango nkembo liboso ya Nkolo na biso Yesu Kristo tango akoya? Boni, ezali bino te?
20 Ya solo, bino bozali nkembo na biso mpe esengo na biso.
1 TESALONIKA 3
1 Bongo, lokola tokokaki lisusu konkani mitema te, yango wana tokanisaki ete ezali malamu, ete totikala biso moko na Atene.
2 Mpe, totindaki Timote, oyo azali ndeko na biso mpe mosali ya Nzambe, mpe moninga na biso ya mosala kati na Sango Malamu ya Kristo, mpo alendisa bino mpe ayikisa bino mpiko kati na kondima na bino,
3 mpo ete moto moko te na kati na bino akweya na minyoko oyo bozali komona; pamba te, bino moko boyebi malamu ete, tosi'tobongisama mpo na yango.
4 Tango tozalaki na bino elongo, toyebisaki bino ete tokokutana na minyoko. Mpe yango nde esalami, ndenge boyebi yango malamu.
5 Bongo, lokola nakokaki lisusu kokanga motema te, yango wana natindaki Timote mpo ayeba soki kondima na bino ekomi ndenge nini. Nabangaki, mpo ete tango mosusu Momeki asi'amekaki bino, mpe mosala na biso ekokoma mosala ya pamba.
6 Kasi Timote, asili sik'oyo kozongela biso wuta epai na bino, mpe amemeli biso basango ya malamu mpo na kondima na bino mpe bolingo na bino, Ayebisi biso ete bozali tango nyonso na makanisi ya malamu mpo na biso, mpe bozali na posa monene mpo na komona biso, ndenge biso mpe tozali na posa monene mpo na komona bino.
7 Yango wana bandeko, na kati ya bapasi na biso mpe minyoko na biso nyonso, tozwaki lilendisi epai na bino, mpo na kondima na bino.
8 Pamba te, sik'oyo tomoni penza ete tozali na bomoi, lokola bozali ya kotelama ngwi kati na Nkolo.
9 Bongo ndenge nini tokoki kozongisa matondi mingi epai ya Nzambe mpo na bino, mpo na esengo nyonso oyo tozalaka na yango liboso na Nzambe na biso, mpo na bino?
10 Butu mpe moi, tobondelaka na molende nyonso mpo ete tokoka komona bino lisusu, mpe tokokisa oyo ezangi na kondima na bino.
11 Sik'oyo, tika ete Nzambe ye moko Tata na biso, mpe Nkolo na biso Yesu, bafungolela biso nzela mpo toya epai na bino.
12 Tika ete Nkolo akolisa bolingo na bino mpe atondisa yango kati na biso na bino, mpe epai ya bato nyonso, ndenge biso mpe tolingaka bino.
13 Tika ete alendisa mitema na bino, mpo ete bokoka kozala na mabe moko te mpe bozala basantu liboso ya Nzambe na biso mpe Tata, tango Nkolo na biso Yesu akoya elongo na basantu na ye nyonso.
1 TESALONIKA 4
1 Bongo bandeko, mpo na kosukisa, tosi'tolakisa bino soki bizaleli ya ndenge nini bosengeli kozala na yango mpo na kosepelisa Nzambe, mpe ezali ndenge wana nde bozali kosala. Sik'oyo tosengi bino mpe tobondeli bino na kombo ya Nkolo Yesu, ete bosala yango lisusu koleka.
2 Pamba te, boyebi mitindo oyo topesaki bino na kombo ya Nkolo Yesu.
3 Mokano ya Nzambe ezali boye: bozala na bomoi ya bosantu; boboya pite;
4 mpe moto na moto na kati na bino ayeba kobatela nzoto na ye na ndenge ya bosantu mpe na ndenge ya botosi,
5 kasi alanda baposa ya mabe te, ndenge "bapakano basalaka, bango bato bayebi Nzambe te."
6 Mpe mpo na likambo oyo, moto moko te akosa ndeko na ye to
mpe asala ye mabe. Pamba te, Nkolo akopesa etumbu na baoyo nyonso basalaka masumu ya ndenge wana, ndenge toyebisaka bino tango nyonso mpe tokebisaka bino.
7 Pamba te, Nzambe abenga biso te mpo tozala na bomoi ya bosoto, kasi mpo tozala na bomoi ya bosantu.
8 Yango wana, moto oyo akotiola mitindo oyo, atioli moto te, kasi atioli Nzambe, ye oyo apesaka bino Molimo Mosantu na ye.
9 Nzokande, mpo na oyo etali bolingo oyo ekoki kozala kati na bandeko, namoni ete tina ezali te mpo na nakomela bino, pamba te Nzambe asi'ateya bino mpo ete bolingana moko na moko.
10 Mpe, yango wana bosalaka epai ya bandeko nyonso oyo bazali na kati ya Masedwane mobimba. Bandeko, tolendisi bino ete, bosala yango lisusu mingi koleka.
11 Bozala na posa ya kozala na bomoi ya kimia, botia makanisi
kaka na makambo na bino moko, mpe bosala mosala na maboko na bino, kaka ndenge toyebisaki bino,
12 mpo ete bato oyo bazali bandimi te bakoka kotosa bomoi na bino ya mokolo na mokolo, mpe, mpo ete bokoka kotalela moto ata moko te.
13 Bandeko, tolingi te bozala na kati ya kozanga boyebi, mpo na oyo etali bato oyo bakufa, mpo ete bozala na mawa te lokola bato mosusu oyo bazangi elikya.
14 Pamba te, soki tondimaka ete Yesu akufaki mpe asekwaki, tozali kondima mpe, Nzambe akomema elongo na Yesu bato oyo bakufa kati na Yesu.
15 Pamba te, makambo oyo tozali koloba na bino ewuti na Liloba ya Nkolo: biso, baoyo tokozala na bomoi kino Nkolo akoya, tokokende liboso te ya bato oyo basi'bakufa.
16 Pamba te, tango motindo ekopesama na mongongo makasi, mongongo ya mokonzi ya baanzelu ekoyokana, mpe kelelo ya Nzambe ekobeta, Nkolo ye moko akokita wuta na Likolo; bongo bato oyo bakufa kati na Kristo bakosekwa bato ya liboso.
17 Sima na yango, biso baoyo tokozala na bomoi na tango wana, tokomemama elongo na bango na kati ya mapata, mpo na kokutana na Nkolo na likolo. Mpe bongo, tokozala na Nkolo libela na libela.
18 Yango wana, bolendisana moko na moko na maloba oyo.
1 TESALONIKA 5
1 Kasi mpo na oyo etali tango to mokolo, bandeko, tomoni ete ezali na tina te mpo na kokomela bino:
2 pamba te, boyebi malamu ete Mokolo ya Nkolo ekoya lokola
moyibi na kati ya butu.
3 Tango bato bakoloba: "Sik'oyo tozali na kimia mpe tovandi nye," bongo libebi ya mbalakaka ekokweyela bango, lokola bapasi ya mwasi oyo azali na zemi, mpe bakokoka kokima te.
4 Kasi bino, bandeko, bozali na kati ya molili te, mpo ete Mokolo yango ekanga bino na mbalakaka lokola moyibi.
5 Pamba te, bino nyonso bozali bana ya pole mpe bana ya moi. Tozali bato ya butu te to mpe ya molili te.
6 Yango wana, tolala pongi te lokola bato mosusu, kasi tokengela mpe tomibatela malamu.
7 Pamba te, baoyo balalaka pongi, balalaka na butu; mpe baoyo balangwaka masanga, balangwaka na butu.
8 Kasi biso baoyo tozali bato ya moi, tomibatela malamu: "tolata kondima mpe bolingo lokola kazaka ya ebende, mpe elikya ya lobiko lokola ekoti ya ebende."
9 Pamba te, Nzambe abongisa biso mpo kanda na ye ekweyela biso te, kasi mpo tozua lobiko na nzela ya Nkolo na biso Yesu Kristo,
10 oyo akufaki mpo na biso, mpo ete atako tozali na bomoi, to mpe tokufi, tokoka kozala na bomoi elongo na ye.
11 Yango wana, bolendisana moko na moko, mpe bosungana moko na moko, ndenge bosalaka yango.
12 Bandeko, tosengi bino botosaka baoyo basalaka mosala ya makasi kati na bino, baoyo bakambaka bino kati na Nkolo, mpe bapesaka bino makebisi.
13 Botosa bango mingi penza mpe bolingaka bango, mpo na mosala oyo bazali kosala. Bozala na kimia kati na bino.
14 Bandeko, tozali kolendisa bino ete: bokebisa bato ya goigoi, baoyo basi'balembi na mitema, bosalisaka bato ya bolembu, mpe bokangaka mitema liboso ya bato nyonso.
15 Bokeba, ete moto moko te azongisa mabe na mabe, kasi bolukaka tango nyonso makambo ya malamu, kati na bino mpe epai ya bato nyonso.
16 Bosepelaka tango nyonso.
17 Bobondelaka na kotika te.
18 Bozongisaka matondi na makambo nyonso, pamba te mokano ya Nzambe ezali bongo kati na Kristo Yesu, mpo na bino.
19 Boboma mosala ya Molimo te:
20 botiolaka te maloba oyo esakolamaka;
21 nzokande botala malamu-malamu makambo nyonso soki ezali ya solo to te, mpe bondima oyo ezali ya malamu.
22 Boboya lolenge nyonso ya mabe.
23 Tika ete Nzambe ya kimia apetola bino na lolenge nyonso. Tika ete molimo na bino, motema na bino, mpe nzoto na bino mobimba ebatelama malamu, ete ezala na mabe te na mokolo Nkolo na biso Yesu Kristo akoya.
24 Ye oyo abenga bino azali sembo, ye mpe moto akosala yango.
25 Bandeko, bobondelaka mpo na biso.
26 Bopesa mbote na bandeko nyonso na beze ya bosantu.
27 Nabondeli bino na kombo ya Nkolo, ete botangela bandeko nyonso mokanda oyo.
28 Tika ete ngolu ya Nkolo na biso Yesu ezala na bino.
1 TESALONIKA
Mapamboli na moto oyo aboyaka kolanda toli ya bato ya mabe,
oyo atelemaka te na nzela ya bato ya masumu, mpe avandaka esika moko te na batioli.
BANZEMBO 1: 1
Mapamboli.com 2018 . Copyright. Un site en Lingala, pour la diffusion et partage de la Bible. Site associatif, sans but lucratif publié par Jupé BONGOLO. Siège : 1 rue Fleutet 74100 Annemasse (France).
MAPAMBOLI. COM


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Basambisi 10:1-18
10 Bongo nsima ya Abimeleke, Tola mwana ya Pua, mwana ya Dodo, mobali moko ya Isakare, atɛlɛmaki mpo na kobikisa+ Yisraele, mpe azalaki kofanda na Shamire, na etúká ya ngombangomba ya Efraime.+2 Mpe akobaki kosambisa Yisraele mbula ntuku mibale na misato (23), mpe nsima na yango, akufaki mpe akundamaki na Shamire.3 Mpe na nsima na ye, Yaire Mogileade+ atɛlɛmaki, mpe akobaki kosambisa Yisraele mbula ntuku mibale na mibale (22).4 Mpe abotaki bana mibali ntuku misato (30) oyo bazalaki kotambola na bampunda ntuku misato oyo ekɔmɛli,+ mpe bazalaki na bingumba ntuku misato. Babengaka bingumba yango Havote-yaire+ tii na mokolo ya lelo; ezali na mokili ya Gileade.5 Nsima na yango, Yaire akufaki mpe akundamaki na Kamone.6 Mpe bana ya Yisraele bakómaki lisusu kosala oyo ezali mabe na miso ya Yehova,+ mpe babandaki kosalela Babaala+ mpe bikeko ya Ashitorete,+ banzambe ya Siri,+ banzambe ya Sidone,+ banzambe ya Moabe,+ banzambe ya bana ya Amone+ ná banzambe ya Bafilistia.+ Bongo batikaki Yehova mpe basalelaki ye te.+7 Na yango, nkanda ya Yehova epelelaki Yisraele,+ mpe atɛkaki+ bango na lobɔkɔ ya Bafilistia+ mpe na lobɔkɔ ya bana ya Amone.+8 Bongo babukabukaki bana ya Yisraele mpe banyokolaki bango makasi na mbula wana—mbula zomi na mwambe, bana nyonso ya Yisraele oyo bazalaki na ngámbo ya Yordani, na mokili ya Baamore oyo ezalaki na Gileade.9 Mpe bana ya Amone bazalaki kokatisa Yordani mpo na kobundisa ata Yuda mpe Benyamina mpe ndako ya Efraime; mpe Yisraele emonaki bwale mpenza.+10 Bongo bana ya Yisraele babandaki kobelela Yehova mpo na kosɛnga lisalisi+ ete: “Tosaleli yo lisumu,+ mpamba te totiki Nzambe na biso mpe tozali kosalela Babaala.”+11 Bongo, Yehova alobaki na bana ya Yisraele boye: “Ntango Ezipito,+ Baamore,+ bana ya Amone,+ Bafilistia,+12 Basidone,+ Amaleke+ ná Midiane,+ bazalaki konyokola bino+ mpe bozalaki kobelela ngai, nde nabandaki kobikisa bino na lobɔkɔ na bango, boye te?13 Kasi bino, bosundolaki ngai+ mpe bokómaki kosalela banzambe mosusu.+ Yango wana, nakobikisa bino lisusu te.+14 Bókende kobelela banzambe+ oyo boponá+ básalisa bino. Bango nde bábikisa bino na ntango ya mpasi na bino.”15 Kasi bana ya Yisraele balobaki na Yehova boye: “Tosali lisumu.+ Yo moko salá biso oyo nyonso omoni malamu.+ Kasi nde bikisá biso lelo, tobondeli yo.”+16 Mpe babandaki kolongola banzambe ya bapaya na kati na bango+ mpe kosalela Yehova;+ bongo molimo na ye+ ekokaki lisusu te kokanga motema mpo na mpasi ya Yisraele.+17 Na nsima, bana ya Amone+ babengamaki mpe batyaki kaa na Gileade.+ Bongo bana ya Yisraele bayanganaki mpe batyaki kaa na Mizipa.+18 Mpe bato ya Gileade mpe bankumu babandaki koloba bango na bango: “Nani akokamba biso na etumba mpo na kobunda na bana ya Amone?+ Akóma mokonzi ya bato nyonso oyo bafandi na Gileade.”+